sagorsarker/bangla-wikipedia huggingface dataset:
সোনাবাড়িয়া মঠবাড়ি মন্দির

সোনাবাড়িয়া মঠবাড়ি মন্দির গুচ্ছ বাংলাদেশের সাতক্ষীরা জেলায় অবস্থিত একটি মঠ ও ৩টি মন্দিরের সম্মিলন যা পৌনে চারশত বছরের অধিক প্রাচীন। দৃষ্টিনন্দন এই প্রত্নতাত্ত্বিক স্থানটি পূর্বে বৌদ্ধ ধর্মাবলম্বীদেরও উপাসনালয় হিসাবে ব্যবহৃত হতো।
বাংলাদেশের খুলনা বিভাগের সাতক্ষীরা জেলার কলারোয়া উপজেলার সোনাবাড়িয়া গ্রামে এই মন্দির গুচ্ছ অবস্থিত। এই স্থানটি কলারোয়া উপজেলা সদর থেকে ৯.৬ কিলোমিটার দূরে ভারতী সীমান্তবর্তী অঞ্চল।
প্রত্নতত্ত্ব অধিদপ্তরের সাবেক উপ-পরিচালক মোঃ মোশারফ হোসেনের লেখা 'প্রত্নতাত্ত্বিক জরিপ প্রতিবেদন বৃহত্তর খুলনা' বইয়ের ৯৪ পৃষ্ঠার দ্বিতীয় কলামে উল্লেখ করা হয়েছে, এ মন্দির ১৭৬৭ খ্রিষ্টাব্দে জনৈক হরিরাম দাশ(মতান্তরে দুর্গাপ্রিয় দাশ) নির্মাণ করেছিলেন। যেটি সতীশ চন্দ্র মিত্রের বইয়েও লেখা রয়েছে। 
এই পুরাকীর্তির সবচেয়ে বড় এর ত্রিতলবিশিষ্ট নবরত্ন মন্দির। এটিই 'শ্যামসুন্দর মন্দির' নামে পরিচিত। এর সাথে লাগোয়া রয়েছে দুর্গামন্দির ও শিবমন্দির। এই মন্দিরগুচ্ছের দক্ষিণে একটি অসম বাহুবিশিষ্ট চৌকো দীঘি আছে। বর্তমানে এই ঐতিহাসিক পুকুরটি বিষমবাহুর আকার ধারণ করেছে।
ঢাকা বিভাগের মঠের তালিকা

মঠ বলতে এমন একটি অবকাঠামোকে বুঝানো হয় যেখানে কোন এক বিশেষ সম্প্রদায়ের ব্যক্তিবর্গ ধর্মীয় কারণে অবস্থান করেন এবং সেখানে উক্ত ধর্মীয় বিভিন্ন গুরুগণ উপদেশ প্রদান ও শিক্ষাদান করেন। বাংলাদেশে প্রচুর মঠ ছড়িয়ে ছিটিয়ে রয়েছে।
ঢাকা বিভাগে যেসকল প্রাচীন মঠ দেখতে পাওয়া যায় তাদের একটি তালিকা এখানে দেয়া হলো।
খুলনা বিভাগের মঠের তালিকা

মঠ বলতে এমন একটি অবকাঠামোকে বুঝানো হয় যেখানে কোন এক বিশেষ সম্প্রদায়ের ব্যক্তিবর্গ ধর্মীয় কারণে অবস্থান করেন এবং সেখানে উক্ত ধর্মীয় বিভিন্ন গুরুগণ উপদেশ প্রদান ও শিক্ষাদান করেন। বাংলাদেশে প্রচুর মঠ ছড়িয়ে ছিটিয়ে রয়েছে।
খুলনা বিভাগে যেসকল প্রাচীন মঠ দেখতে পাওয়া যায় তাদের একটি তালিকা এখানে দেয়া হলো।
সিলেট বিভাগের মঠের তালিকা

মঠ বলতে এমন একটি অবকাঠামোকে বুঝানো হয় যেখানে কোন এক বিশেষ সম্প্রদায়ের ব্যক্তিবর্গ ধর্মীয় কারণে অবস্থান করেন এবং সেখানে উক্ত ধর্মীয় বিভিন্ন গুরুগণ উপদেশ প্রদান ও শিক্ষাদান করেন। বাংলাদেশে প্রচুর মঠ ছড়িয়ে ছিটিয়ে রয়েছে।
সিলেট বিভাগে যেসকল প্রাচীন মঠ দেখতে পাওয়া যায় তাদের একটি তালিকা এখানে দেয়া হলো।
রংপুর বিভাগের মঠের তালিকা

মঠ বলতে এমন একটি অবকাঠামোকে বুঝানো হয় যেখানে কোন এক বিশেষ সম্প্রদায়ের ব্যক্তিবর্গ ধর্মীয় কারণে অবস্থান করেন এবং সেখানে উক্ত ধর্মীয় বিভিন্ন গুরুগণ উপদেশ প্রদান ও শিক্ষাদান করেন। বাংলাদেশে প্রচুর মঠ ছড়িয়ে ছিটিয়ে রয়েছে।
রংপুর বিভাগে যেসকল প্রাচীন মঠ দেখতে পাওয়া যায় তাদের একটি তালিকা এখানে দেয়া হলো।
চট্টগ্রাম বিভাগের মঠের তালিকা

মঠ বলতে এমন একটি অবকাঠামোকে বুঝানো হয় যেখানে কোন এক বিশেষ সম্প্রদায়ের ব্যক্তিবর্গ ধর্মীয় কারণে অবস্থান করেন এবং সেখানে উক্ত ধর্মীয় বিভিন্ন গুরুগণ উপদেশ প্রদান ও শিক্ষাদান করেন। বাংলাদেশে প্রচুর মঠ ছড়িয়ে ছিটিয়ে রয়েছে।
চট্টগ্রাম বিভাগে যেসকল প্রাচীন মঠ দেখতে পাওয়া যায় তাদের একটি তালিকা এখানে দেয়া হলো।
 ৩২, ব্রিক ফিল্ড রোড, পাথরঘাটা, কোতোয়ালী, 
 চট্টগ্রাম সিটি কর্পোরেশন, চট্টগ্রাম।
বরিশাল বিভাগের মঠের তালিকা

মঠ বলতে এমন একটি অবকাঠামোকে বুঝানো হয় যেখানে কোন এক বিশেষ সম্প্রদায়ের ব্যক্তিবর্গ ধর্মীয় কারণে অবস্থান করেন এবং সেখানে উক্ত ধর্মীয় বিভিন্ন গুরুগণ উপদেশ প্রদান ও শিক্ষাদান করেন। বাংলাদেশে প্রচুর মঠ ছড়িয়ে ছিটিয়ে রয়েছে।
বরিশাল বিভাগে যেসকল প্রাচীন মঠ দেখতে পাওয়া যায় তাদের একটি তালিকা এখানে দেয়া হলো।
প্রণব মঠ, বাজিতপুর

প্রণব মঠ বাংলাদেশের মাদারীপুর জেলায় অবস্থিত একটি মঠ। স্বামী প্রণবানন্দ মহারাজের নাম অনুসারে এই মঠের নামকরণ করা হয়েছে।
বাংলাদেশের ঢাকা বিভাগের মাদারীপুর জেলার সদর উপজেলার কেন্দুয়া ইউনিয়নের কলাগাছিয়া গ্রামের বাজিতপুরে মঠটি অবস্থিত।
মঠের বাজার মঠ

মঠের বাজার মঠ বাংলাদেশের মাদারীপুর জেলায় অবস্থিত একটি মঠ। ধনীরাম মাঝির পুত্র ডেংকর মাঝি এই মঠটি নির্মাণ করেন।
বাংলাদেশের ঢাকা বিভাগের মাদারীপুর জেলার খোয়াজপুর ইউনিয়নের মঠের বাজারে মঠটি অবস্থিত।
সুধীশ ঘটক

সুধীশ ঘটক () (১৯০৫ - ২১ অক্টোবর, ১৯৬৬) চিত্র পরিচালক ও ক্যামেরাম্যান ছিলেন।
তার জন্ম বাংলাদেশের পাবনা জেলার নতুন ভারেঙ্গায়। পিতার নাম সুরেশচন্দ্র ঘটক। বিখ্যাত পরিচালক ঋত্বিক ঘটক এবং সাহিত্যিক মণীশ ঘটক তার দুই সহোদর। তিনি লন্ডনে সিনেমাটোগ্রাফিতে ২ বছরের ডিপ্লোমা কোর্স করেন।
লন্ডনের ডিপ্লোমা শেষ করে তিনি সেখানেই ১৯৩৪-৩৬ সালে স্বল্প দৈর্ঘ্যের কিছু ছবি তোলেন। তারপর দেশে ফিরে তিনি নিউ থিয়েটার্সে যোগ দেন। ক্যামেরাম্যানরূপে তার প্রচুর খ্যাতি ছিলো। পরবর্তীকালে 'ইন্ডিয়ান নিউজ প্যারেড'-এর প্রধান ক্যামেরাম্যান হন। কিছুদিনের জন্য 'ফিল্মস ডিভিশন'-এর ক্যামেরাম্যান ছিলেন। শেষ জীবনে বিমল রায় প্রডাকশন্সের তত্ত্বাবধায়ক হন। "পঞ্চায়েত" নামক চিত্রের পরিচালক ও 'প্রেস ফটোগ্রাফার্স এসোসিয়েশন'-এর সভাপতি ছিলেন। তিনি ঢাকা থেকে ১৯২৭ সাল ও পরবর্তীকালে প্রকাশিত বুদ্ধদেব বসু ও অজিতকুমার দত্তের সম্পাদিত "প্রগতি" পত্রিকার সাথে জড়িত একজন নিয়মিত তরুণ কণ্ঠস্বর ছিলেন।
ভূপেশ গুপ্ত

ভূপেশ গুপ্ত (২০ অক্টোবর, ১৯১৪ - ৬ আগস্ট, ১৯৮১) ছিলেন কমিউনিস্ট আন্দোলনের অন্যতম নেতা এবং বিশিষ্ট সাংসদ।
ভূপেশ গুপ্তের জন্ম বর্তমান কিশোরগঞ্জ জেলার ইটনা উপজেলায়। তিনি বিখ্যাত স্কটিশ চার্চ কলেজ এবং কলকাতা বিশ্ববিদ্যালয়ের ছাত্র ছিলেন।
তার রাজনৈতিক জীবন শুরু হয় বিপ্লবী আন্দোলনের মাধ্যমে। ১৯৩০-৩১ সালে বিপ্লবী কার্যকলাপের জন্য ধৃত হয়ে ১৯৩৭ সাল পর্যন্ত বন্দিজীবন কাটান। অন্তরীণ অবস্থায় আই.এ. ও বি.এ. পাস করেন। মুক্তি পেয়ে লন্ডনে যান। সেখানে এল.এল.বি. ডিগ্রি পান এবং মিডল টেম্পল থেকে ব্যারিস্টার হয়ে ১৯৪১ সালে ভারতে ফিরে ভারতের কমিউনিস্ট পার্টির সারাক্ষণের কর্মী হন।
পশ্চিমবঙ্গে পার্টি নিষিদ্ধ হলে ১৯৪৮ সালে আত্মগোপন করে পার্টির কাজ করতে থাকেন। ১৯৫১ সালে গ্রেপ্তার হয়ে দমদম জেলে বন্দি অবস্থায় রাজ্যসভায় নির্বাচিত হন। কমিউনিস্ট পার্টির জাতীয় পরিষদের ও কেন্দ্রীয় সম্পাদকমণ্ডলীর সদস্য ছিলেন। ১৯৫৭, ১৯৬০ ও ১৯৬৯ সালে মস্কোতে অনুষ্ঠিত কমিউনিস্ট এন্ড ওয়ার্কার্স পার্টিগুলির আন্তর্জাতিক অধিবেশনগুলির তিনটিতেই যোগ দেন। ১৯৬৬ সাল থেকে "নিউ এজ" পত্রিকার সম্পাদক এবং "দৈনিক স্বাধীনতা"র সম্পাদকীয় বোর্ডের সদস্য ছিলেন। বাংলা ও ইংরেজিতে কয়েকটি পুস্তক রচনা করেছেন।
ভূপেশ গুপ্ত চিকিৎসার জন্য মস্কোতে যান এবং সেখানেই ৬ আগস্ট, ১৯৮১ তারিখে মৃত্যুবরণ করেন।
যিশুর স্বর্গারোহণ

যিশুর স্বর্গারোহণ হলো খ্রিস্টান ধারণা। নূতন নিয়মে প্রাপ্ত এই ধারণা অনুসারে, যিশুর পুনরুত্থানের ৪০ দিন পর তিনি তার শিষ্যদের উপস্থিতিতে সশরীরে স্বর্গে গমন করেন। বাইবেলের উপাখ্যান অনুসারে, এক দেবদূত প্রত্যক্ষদর্শী শিষ্যদের জানান, যেমনভাবে যিশু স্বর্গে আরোহণ করলেন, ঠিক তেমনভাবেই তিনি দ্বিতিয়বার পৃথিবীতে নেমে আসবেন।
প্রামাণ্য সুসমাচারগুলিতে যিশুর স্বর্গারোহণের দুটি সংক্ষিপ্ত বর্ণনা পাওয়া যায়: লুক-লিখিত সুসমাচার (২৪: ৫-৫৩) ও মার্ক-লিখিত সুসমাচার (১৬: ১৯)। ‘প্রভু যিশুর প্রেরিত শিষ্যদের কার্যবিবরণী’ পুস্তকে (১: ৯-১১) যিশুর স্বর্গারোহণের একটি অধিকতর বিস্তারিত বিবরণ পাওয়া যায়।
নাইসিন ধর্মমত ও প্রেরিতদের ধর্মমতে যিশুর স্বর্গারোহণের কথা বলা হয়েছে। এই স্বর্গারোহণের তাৎপর্য এই যে, এই মতবাদের মাধ্যমে যিশুর মানবতার স্বর্গে আরোহণের উপর গুরুত্ব আরোপিত হয়েছে। ইস্টারের ৪০ দিন পর (এই দিনটি বৃহস্পতিবার) স্বর্গারোহণ উৎসব অনুষ্ঠিত হয়। এটি খ্রিস্টান বর্ষপঞ্জির অন্যতম প্রধান উৎসব। আনুমানিক খ্রিস্টীয় ৪র্থ শতাব্দীর শেষার্ধে চালু হওয়া এই উৎসব অত্যন্ত জনপ্রিয়। যিশুর স্বর্গারোহন সুসমাচারে উল্লিখিত যিশুর জীবনের প্রধান পাঁচটি উল্লেখযোগ্য ঘটনার অন্যতম (অন্যগুলি হল দীক্ষা, রূপান্তর, ক্রুশারোহণ ও পুনরুজ্জীবন)।
৬ষ্ঠ শতাব্দীর মধ্যে খ্রিস্টান শিল্পকলায় স্বর্গারোহণের চিত্র অঙ্কিত হতে শুরু হয়। ৯ম শতাব্দী থেকে গির্জার চূড়ায় স্বর্গারোহণের দৃশ্য প্রদর্শিত হতে শুরু করে।
পালাইয়া জুম্মা পল্লী

পালাইয়া জুম্মা পল্লী () বা পল্লী কাদাই পাল্লি বিশ্বের চতুর্থ প্রাচীনতম মসজিদ এবং ভারতে প্রথম মসজিদ হিসেবে মনে করা হয়। এই মসজিদের ১০০০ বছরের ইসলামী ঐতিহ্য আছে । ইসলামী সংস্কৃতির জন্য পরিচিত এই মসজিদটি তামিল নাড়ু দক্ষিণ রাজ্যের একটি প্রাচীন বন্দর শহর কিলাকারাই এ অবস্থিত। এটা ৬২৮-৬৩০ খ্রিস্টাব্দে নির্মিত হয়েছিল এবং ১০৩৬ খ্রিস্টাব্দে এর পুনর্নির্মাণ করা হয়। এই মসজিদসহ শহরের অন্যান্য মসজিদ গুলো দ্রাবিড় ইসলাম স্থাপত্যের সর্বশ্রেষ্ঠ উদাহরণ।
প্রাক ইসলামী যুগে মুহাম্মাদ এর সময়ে ইয়েমেনের গভর্নর বাধান (বাযান ইবনে সাসান) এর আদেশে পান্দিয়া রাজ্যে ইয়েমেনের বণিক ও বাণিজ্য ঔপনিবেশিকরা এই মসজিদ নির্মাণ করেন । পরবর্তীতে তারা দ্বিতীয় খসরুর (পারস্যের রাজা) পুত্র দ্বিতীয় কাভাধের সময় ৬২৫-৬২৮ খ্রিষ্টাব্দে ইসলাম ধর্ম গ্রহণ করেন। ১১ শতাব্দীতে শাহিদ যুদ্ধের পর মসজিদটি পুনর্নির্মিত হয়। এটা ভারতের সবচেয়ে পুরাতন মসজিদ। বাযান ইবনে সাসান, তামিম ইবনে যায়দ আল আনসারি, ইবনে বতুতা, নাগুর আব্দুল কাদির, এরভাদি ইব্রাহিম শাহিব, অটোম্যানের সুলতান মুরাদসহ আরও অনেক বিখ্যাত ইসলামী পণ্ডিতগন এই মসজিদে এসেছিলেন। ইবনে বতুতা তাঁর ভ্রমণ গ্রন্থে বলেন, "এটা হচ্ছে সেই জায়গা যেখানে সবচেয়ে বেশি আরব ঔপনিবেশিকরা বাস করে এবং তিনি তাদের সেখানে আরব ভূমি হিসেবে বসবাস করতে দেখে বিস্মিত হন" ।
মসজিদের বাইরে এবং ভিতর থেকে এটিকে মন্দিরের মতো দেখায়, কিন্তু স্তম্ভ বা দেয়ালে খোদাই কোন প্রতিমা নেই। এটি যে একটি মসজিদ তার একমাত্র প্রমাণ অন্যান্য মসজিদের মত দেয়ালে মিহরাব আছে যা নামাযের জন্য কিবলা দিক নির্দেশ করে। মসজিদের দেয়ালের উপরিভাগে সম্প্রসারিত ভাস্কর্যগুলো শোভা পায় এবং উঁচু উঁচু ডিম্বগুলো মসজিদের পল্লবে দেখা যায় । মসজিদটি একটি স্বতন্ত্র স্থাপত্য কাঠামো তামিল স্থাপত্য নিদর্শন বহন করে ।
আল শাহরিয়ার

মোহাম্মদ আল-শাহরিয়ার (জন্ম: ২৩ এপ্রিল, ১৯৭৮) ঢাকায় জন্মগ্রহণকারী বাংলাদেশের সাবেক আন্তর্জাতিক ক্রিকেটার। বাংলাদেশ জাতীয় ক্রিকেট দলের অন্যতম সদস্য ছিলেন তিনি। দলে তিনি মূলতঃ মাঝারি সারির ডানহাতি ব্যাটসম্যান হিসেবে ভূমিকা রাখতেন। পাশাপাশি ডানহাতে লেগ ব্রেক বোলিংয়ে পারদর্শী ছিলেন "রোকন" ডাকনামে পরিচিত আল-শাহরিয়ার। এছাড়াও ফিল্ডিংয়েও তিনি বেশ দক্ষতা দেখান। ঘরোয়া ক্রিকেটে আবাহনী, মোহামেডান, ঢাকা মেট্রোপলিশ দলে খেলেন তিনি। প্রথম-শ্রেণীর ক্রিকেটে ঢাকা বিভাগের প্রতিনিধিত্ব করেন।
আন্তর্জাতিক ক্রিকেট অঙ্গণে নিষ্প্রভ থাকলেও ঘরোয়া ক্রিকেটে ঠিকই নিজেকে মেলে ধরেছেন তিনি। ১৯৯৭-৯৮ মৌসুমে নিউজিল্যান্ড দলের বাংলাদেশ সফরে এলে বাংলাদেশের ইতিহাসে প্রথমবারের মতো প্রথম-শ্রেণীর ক্রিকেটে সেঞ্চুরি করার গৌরব অর্জন করেন। কিন্তু পেস বোলিংয়ের বিপক্ষে তাকে বেশ কঠিন পরিস্থিতির মুখোমুখি হতে হয়েছে। ৯০-এর দশকে মোহাম্মদ আশরাফুলের সাথে তাকেও অন্যতম প্রতিভাবান ক্রিকেটার হিসেবে মনে করা হতো। সাভারের খ্যাতনামা ক্রীড়া প্রতিষ্ঠান বিকেএসপি থেকে ক্রিকেটে স্নাতক ডিগ্রী অর্জন করেন। এ প্রতিষ্ঠানে থাকাকালে বয়সভিত্তিক ক্রিকেটে অংশ নেন। এরপর ১৯৯৩ সালে বিসিবি একাদশে খেলেন ও মাঝে-মধ্যে লেগ স্পিন বোলিংও করতেন তিনি। বিশ্বের বিভিন্ন জায়গায় ক্রিকেট খেললেও তার একদিনের আন্তর্জাতিকে অভিষেক ঘটে ছয় বছর পর।
অত্যন্ত প্রতিশ্রুতিশীল ক্রিকেটার হওয়া স্বত্ত্বেও আল-শাহরিয়ার দল নির্বাচকমণ্ডলীর কাছে তেমন দৃষ্টি আকর্ষণ করতে পারেননি। তাকে কখনো ব্যাটিং উদ্বোধনে কিংবা মাঝারি সারিতে নামতে হয়েছে। ফলে, ব্যাটিংয়ে তার সেরা অবস্থান বেশ ধুম্রমান। তবে একদিনের আন্তর্জাতিকে তিনি মূলতঃ উদ্বোধনী ব্যাটসম্যান হিসেবে চিহ্নিত হয়ে আছেন। দ্বিতীয় ও ষষ্ঠ উইকেট জুটিতে রেকর্ড গড়েছেন।
১৬ মার্চ, ১৯৯৯ তারিখে বঙ্গবন্ধু জাতীয় স্টেডিয়ামে অনুষ্ঠিত এশিয়ান টেস্ট চ্যাম্পিয়নশীপের ফাইনাল শেষে দ্রুততম সময়ে পাকিস্তানের বিপক্ষে খেলার আয়োজন করা হয়। ঐ খেলার মাধ্যমে তার ওডিআই অভিষেক হয়। একই বছরের অক্টোবরে নিজস্ব তৃতীয় একদিনের আন্তর্জাতিকে ব্যক্তিগত সর্বোচ্চ অপরাজিত ৬২* রান তোলেন ওয়েস্ট ইন্ডিজের বিপক্ষে। ২৯টি ওডিআইয়ে অংশগ্রহণ করেও এরচেয়ে বেশি রান সংগ্রহ করতে পারেননি তিনি।
১০ নভেম্বর, ২০০০ তারিখে ঢাকায় অনুষ্ঠিত বাংলাদেশের ইতিহাসের প্রথম টেস্টে দলের অন্যতম সদস্য হিসেবে প্রতিনিধিত্ব করেন তিনি। ভারতের বিপক্ষে তার টেস্ট অভিষেক ঘটে ও ৬ নম্বরে ব্যাটিং করতে নামেন। অক্টোবর, ২০০২ সালে ইস্ট লন্ডনে স্বাগতিক দক্ষিণ আফ্রিকার বিপক্ষে ব্যক্তিগত সর্বোচ্চ টেস্ট রান করেন ৭১। জিম্বাবুয়ে, নিউজিল্যান্ড, শ্রীলঙ্কা ও দক্ষিণ আফ্রিকার বিপক্ষে সর্বমোট ৪টি অর্ধ-শতক করেন যার সবগুলোই ছিল দ্বিতীয় ইনিংসে। বাংলাদেশের প্রথম টেস্টের পর হাবিবুল বাশারের পরই অর্ধ-শতকে ও রান সংগ্রহে তার অবস্থান ছিল।
২০০৩ সালের ক্রিকেট বিশ্বকাপে দলের বিপর্যয়ের পর জুলাই, ২০০৩ সালে অস্ট্রেলিয়া সফরে যান। আগস্টে খেলার পর দল থেকে বাদ পড়েন। এরপর থেকে তাকে টেস্ট কিংবা একদিনের আন্তর্জাতিকে খেলতে দেখা যায়নি। পরবর্তীতে আরও কয়েক বছর ঘরোয়া ক্রিকেটে অংশ নেন। এরপর পরিবারসহ নিউজিল্যান্ডে অভিবাসিত হন। সেখানে হ্যাভলক নর্থ ক্লাবের পক্ষে খেলোয়াড়-কোচ হিসেবে খেলেন।
লোয়ার সার্কুলার রোড সেমিট্রি

লোয়ার সার্কুলার রোড সেমিট্রি হল ভারতের পশ্চিমবঙ্গ রাজ্যের রাজধানী কলকাতা শহরের একটি খ্রিস্টান কবরখানা। এটি মাদার টেরিজা সরণি (পূর্বনাম পার্ক স্ট্রিট) ও আচার্য জগদীশচন্দ্র বসু রোডের (পূর্বনাম লোয়ার সার্কুলার রোড) সংযোগস্থলে অবস্থিত।
১৮৪০ সালে লোয়ার সার্কুলার রোড সেমিট্রি প্রতিষ্ঠিত হয়। এটি এখনও চালু রয়েছে। এই কবরখানায় প্রায় ১২,০০০ সমাধি আছে। এর মধ্যে অনেক সমাধি ব্রিটিশ ইস্ট ইন্ডিয়া কোম্পানির কর্মচারীদের।
চিত্র:
বেশ করেছি প্রেম করেছি

বেশ করেছি প্রেম করেছি ২০১৫ সালের একটি প্রণয়-মারপিটধর্মী ভারতীয় বাংলা চলচ্চিত্র। ছবিটি পরিচালনা করেছেন রাজা চন্দ এবং প্রযোজনা করেছেন যৌথভাবে শ্রী ভেঙ্কটেশ ফিল্মস এবং সুরিন্দর ফিল্মস। চলচ্চিত্রটিতে অভিনয় করেছেন জিৎ, কোয়েল মল্লিক সহ আরো অনেকে। ছবির সঙ্গীতায়োজনে আছেন জিৎ গাঙ্গুলী, বাদ পড়েন বাংলাদেশের সংগীতশিল্পী হাবিব ওয়াহিদ ও বাপ্পা মজুমদার । ১৭ই জুলাই, ২০১৫ সালে চলচ্চিত্রটি মুক্তি পায়।
জাহাঙ্গীরনগর বিশ্ববিদ্যালয়ের উপাচার্যের তালিকা

১৯৭০ সালে ঢাকার অদূরে সাভার এলাকায় প্রতিষ্ঠিত জাহাঙ্গীরনগর বিশ্ববিদ্যালয় বাংলাদেশের একমাত্র আবাসিক বিশ্ববিদ্যালয়। প্রতিষ্ঠার পর এতে প্রথম উপাচার্য হিসাবে দায়িত্ব পালন করেন অধ্যাপক মফিজ উদ্দীন আহমেদ। ২০১৪ সালের ২ রা মার্চ এখানেই বাংলাদেশের পাবলিক বিশ্ববিদ্যালয়ের ইতিহাসে প্রথম নারী উপাচার্য হিসেবে অধ্যাপক ফারজানা ইসলাম নিয়োগ প্রাপ্ত হন, যিনি বিশ্ববিদ্যালয়ের ১৮ তম উপাচার্য।
১৯৭০ সালের ২৪ সেপ্টেম্বর তারিখ জাহাঙ্গীরনগর বিশ্ববিদ্যালয়ের প্রথম উপাচার্য হিসাবে নিয়োগ পান অধ্যাপক মফিজ উদ্দীন আহমেদ।
মফিজ উদ্দীন আহমেদ

অধ্যাপক ড. মফিজ উদ্দীন আহমেদ ( - ) ছিলেন বাংলাদেশের একজন বিশিষ্ট রসায়নবিদ এবং বিশ্ববিদ্যালয় অধ্যাপক। তিনি জাহাঙ্গীরনগর বিশ্ববিদ্যালয়ের প্রথম উপাচার্য হিসেবে ১৯৭০ সালের ২৪ সেপ্টেম্বর তারিখে নিয়োগ প্রাপ্ত হন। উপাচার্যের দায়িত্ব নেয়ার পূর্বে তিনি ঢাকা বিশ্ববিদ্যালয়ের রসায়ন বিভাগের অধ্যাপক হিসেবে কর্মরত ছিলেন।
তিনি ঢাকা বিশ্ববিদ্যালয়ের রসায়ন বিভাগের প্রধান ছিলেন।
বিজ্ঞান ও প্রযুক্তি বিদ্যা ক্ষেত্রে বিশেষ অবদান রাখার জন্য অধ্যাপক মফিজ উদ্দীন আহমেদকে ১৯৮৬ সালে স্বাধীনতা পুরস্কার প্রদান করা হয়।
আমজাদ খান চৌধুরী

আমজাদ খান চৌধুরী (১০ নভেম্বর ১৯৩৯ - ৮ জুলাই ২০১৫) ছিলেন একজন বাংলাদেশী ব্যবসায়ী, শিল্প উদ্যোক্তা এবং প্রাক্তন সেনা কর্মকর্তা। তিনি দেশের অন্যতম বৃহত্তম শিল্প প্রতিষ্ঠান প্রাণ-আরএফএল গ্রুপের ব্যবস্থাপনা পরিচালক ও প্রধান নির্বাহী কর্মকর্তা ছিলেন।
আমজাদ খান চৌধুরী ১৯৩৯ সালের ১০ নভেম্বর উত্তরবঙ্গের নাটোর জেলায় জন্মগ্রহণ করেন। তার পিতার নাম আলী কাশেম খান চৌধুরী ও মাতার নাম আমাতুর রহমান। ঢাকার নবকুমার ইন্সস্টিটিউট থেকে তার শিক্ষা জীবন শুরু । পাকিস্তান মিলিটারি একাডেমি ও অস্ট্রেলিয়ান স্টাফ কলেজ থেকে তিনি স্নাতক লাভ করেন।
১৯৫৬ সালে তৎকালীন পাকিস্তান সেনাবাহিনীতে যোগ দেন। মেজর জেনারেল হিসেবে আমজাদ খান চৌধুরী ১৯৮১ সালে বাংলাদেশ সেনাবাহিনী থেকে অবসরে যান। ১৯৮১ সালে তিনি রংপুরে টিউবওয়েল তৈরির কারখানা হিসেবে রংপুর ফাউন্ড্রি লিমিটেড (আরএফএল) প্রতিষ্ঠা করেন। ১৯৮৫ সালে গড়ে তোলেন এগ্রিকালচারাল মার্কেটিং কোম্পানি, যার ব্র্যান্ড নাম প্রাণ।
আমজাদ খান চৌধুরী মেট্রোপলিটন চেম্বার অব কমার্স অ্যান্ড ইন্ডাস্ট্রি (এমসিসিআই), ঢাকা স্টক এক্সচেঞ্জ (ডিএসসি), ইনফ্রাস্ট্রাকচার ডেভেলপমেন্ট কোম্পানি লিমিটেড, বাংলাদেশ ডেইরি অ্যাসোসিয়েশনসহ বিভিন্ন সংগঠনের সভাপতি, পরিচালকসহ বিভিন্ন পদে দায়িত্ব পালন করেছেন। এ ছাড়া তিনি রিয়েল এস্টেট অ্যান্ড হাউজিং অ্যাসোসিয়েশন অব বাংলাদেশ (রিহ্যাব), বাংলাদেশ এগ্রো প্রসেসরস অ্যাসোসিয়েশন (বাপা), আন্ডারপ্রিভিলেজড চিলড্রেনস এডুকেশন প্রোগ্রাম (ইউসেপ) প্রভৃতি সংগঠনের প্রতিষ্ঠাতা ছিলেন।
আমজাদ খান চৌধুরী সাবিহা আমজাদের সাথে বিবাহ বন্ধনে আবদ্ধ হন। এই দম্পতির চার সন্তান রয়েছে। এর মধ্যে আহসান খান চৌধুরী প্রাণ-আরএফএল গ্রুপের চেয়ারম্যান হিসেবে দায়িত্ব পালন করছেন।
তিনি ৮ জুলাই ২০১৫ বুধবার বাংলাদেশ সময় সন্ধ্যা ৭ টা ১৫ মিনিটে মার্কিন যুক্তরাষ্ট্রের নর্থ ক্যারোলিনায় ডিউক মেডিকেল হাসপাতালে মৃত্যুবরণ করেন। এর আগে শারীরিক অসুস্থতার জন্যে একমাস যাবৎ তিনি যুক্তরাষ্ট্রের এই হাসপাতালে চিকিৎসাধীন অবস্থায় ছিলেন। তার মৃত্যুতে বাংলাদেশের রাষ্ট্রপতি আবদুল হামিদ, প্রধানমন্ত্রী শেখ হাসিনা, বাংলাদেশ ব্যাংকের তৎকালীন গভর্নর আতিউর রহমান, শোক প্রকাশ করেন।
রে ইলিংওয়ার্থ

রেমন্ড (রে) ইলিংওয়ার্থ, (; জন্ম: ৮ জুন, ১৯৩২ - 25 ডিসেম্বর, 2021) পশ্চিম ইয়র্কশায়ারের পাডসে এলাকায় জন্মগ্রহণকারী সাবেক ইংরেজ আন্তর্জাতিক ক্রিকেটার, ক্রিকেট ধারাভাষ্যকার ও ক্রিকেট প্রশাসক। ১৯৫৮ থেকে ১৯৭৩ মেয়াদকালে ইংল্যান্ড ক্রিকেট দলের অন্যতম সদস্যসহ দলীয় অধিনায়ক ছিলেন তিনি।
প্রথম-শ্রেণীর ইংরেজ কাউন্টি ক্রিকেটে ইয়র্কশায়ার ও লিচেস্টারশায়ারের প্রতিনিধিত্ব করেন। দলে তিনি মূলতঃ অল-রাউন্ডার হিসেবে ছিলেন। ডানহাতে ব্যাটিংয়ের পাশাপাশি ডানহাতে অফ ব্রেক বোলিংয়ের অধিকারী ছিলেন রেমন্ড ইলিংওয়ার্থ নামে পরিচিত রে ইলিংওয়ার্থ।
প্রথম-শ্রেণীর ক্রিকেটে নবম খেলোয়াড় হিসেবে ২,০০০ উইকেট ও ২০,০০০ রান সংগ্রহ করেছেন তিনি। এছাড়াও, এ কৃতিত্বে তিনি সর্বশেষ ক্রিকেটারের মর্যাদা পাচ্ছেন। ১৯ বছর বয়সে ১৯৫৫ সালে তার প্রথম-শ্রেণীর ক্রিকেটে অভিষেক ঘটে। ১৯৬৮ সালে ইয়র্কশায়ারের সাথে সম্পর্কচ্ছেদ ঘটিয়ে লিচেস্টারশায়ারের সদস্য হন ও অধিনায়কের দায়িত্ব পালন করেন।
২৪ জুলাই, ১৯৫৮ তারিখে তার টেস্ট অভিষেক ঘটে। কিন্তু ১৯৫৯-৬০ মৌসুমে ওয়েস্ট ইন্ডিজে সফরে তাকে বেশ কঠিন পরিস্থিতির মোকাবেলা করতে হয়েছে। পাঁচ টেস্টে অংশ নিয়ে তিনি মাত্র ৫ উইকেট লাভ করেন। এরপর দক্ষিণ আফ্রিকার বিপক্ষে চার টেস্টেও তার একই অবস্থা ঘটে। ফলে তাকে দলের বাইরে অবস্থান করতে হয়। তবে ১৯৬৭ সালে ভারতের বিপক্ষে চমকপ্রদ সিরিজ উপহার দেন ও নিজেকে প্রতিষ্ঠিত করেন।
ইংল্যান্ড দলকে ৩১ টেস্টে নেতৃত্ব দেন। তন্মধ্যে তার দল ১২ জয়, ৫ পরাজয় ও ১৪ টেস্ট ড্র করে। ১৯৬৯ থেকে ১৯৭৩ সাল পর্যন্ত সর্বমোট পাঁচ মৌসুমে দলের অধিনায়কত্ব করলেও নিজ দেশেই তিনি সফলতা লাভ করেন। ১৯৬৯ সালে ওয়েস্ট ইন্ডিজকে ২-০, ১৯৭০ সালে বহিঃবিশ্ব একাদশকে ৩-১, ১৯৭০-৭১ মৌসুমের অ্যাশেজে অস্ট্রেলিয়ার বিপক্ষে জয়, ১৯৭১ সালে পাকিস্তানকে পরাজয়ে নেতৃত্বে দেন। কিন্তু ১৯৭১ সালে আশ্চর্যজনকভাবে ভারতের বিপক্ষে তার দল পরাজিত হয়। কিন্তু দলকে পুণঃসংগঠিত করে ১৯৭২ সালের অ্যাশেজ সিরিজ ড্র করেন। এরপর ১৯৭৩ সালে শক্তিশালী ওয়েস্ট ইন্ডিজের কাছে পরাজয়বরণ করে তার দল।
১৯৬০ সালে উইজডেন কর্তৃক বর্ষসেরা ক্রিকেটারের মর্যাদা পান তিনি। ১৯৭৩ সালে ক্রিকেটে সবিশেষ অবদান রাখায় তাকে সিবিই উপাধিতে ভূষিত করা হয়। এছাড়াও তাকে মেরিলেবোন ক্রিকেট ক্লাবের সম্মানিত সদস্যরূপে অন্তর্ভুক্ত করা হয়। চতুর্থ ক্রিকেটার হিসেবে ইয়র্কশায়ারের হল অব ফেমে স্থান পান।
দ্বিতীয় বিশ্বযুদ্ধের পর থেকে ট্রেভর বেইলি ও ফ্রেড টিটমাসের সাথে মাত্র তিনজন খেলোয়াড়ের একজনরূপে প্রথম-শ্রেণীর ক্রিকেটে ২০,০০০ রান ও ২,০০০ উইকেট পেয়েছেন।
শিশুনাগ

শিশুনাগ (; ) শিশুনাগ রাজবংশের প্রতিষ্ঠাতা রাজা ছিলেন, যিনি আনুমানিক ৪১৩ খ্রিস্টপূর্বাব্দ থেকে ৩৯৫ খ্রিস্টপূর্বাব্দ পর্যন্ত মগধ শাসন করেন।
সিংহলী বৌদ্ধ গ্রন্থ মহাবংসটীকা অনুসারে, শিশুনাগ লিচ্ছবি মহাজনপদের এক নির্বাচিত প্রধান ও বৈশালী নগরীর এক নগর-শোভিনীর সন্তান ছিলেন। মগধ শাসনকারী হর্য্যঙ্ক রাজবংশের রাজা নাগদাসকের রাজত্বে তিনি একজন অমাত্য ও কাশী অঞ্চলের রাজপ্রতিনিধিহিসেবে দায়িত্ব পালন করেন। মগধের প্রজারা নাগদাসকের শাসনের বিরুদ্ধে বিদ্রোহ ঘোষণা করে শিশুনাগকে মগধের সিংহাসনে আসীন করেন। তিনি অবন্তী রাজ্যে প্রদ্যোত রাজবংশীয় রাজা অবন্তীবর্ধনকে পরাজিত করে মগধের শাসন প্রতিষ্ঠা করেন।
নাগদাসক

নাগদাসক () হর্য্যঙ্ক রাজবংশের শেষ রাজা ছিলেন, যিনি আনুমানিক ৪৩৭ খ্রিস্টপূর্বাব্দ থেকে ৪১৩ খ্রিস্টপূর্বাব্দ পর্যন্ত মগধ শাসন করেন।
নাগদাসক মগধের হর্য্যঙ্ক রাজবংশীয় শাসক মুণ্ডর পুত্র ছিলেন। পিতাকে হত্যা করে তিনি মগধের রাজসিংহাসনে আরোহণ করেন। আনুমানিক ৪১৩ খ্রিস্টপূর্বাব্দে তার শাসনের বিরুদ্ধে মগধের প্রজারা বিদ্রোহ করে তাকে সিংহাসনচ্যুত করে তার অমাত্য ও বারাণসীর রাজপ্রতিনিধি শিশুনাগকে মগধের সিংহাসনে আসীন করলে হর্য্যঙ্ক রাজবংশের পতন ঘটে।
বাংলাদেশের প্রধান বিচারপতি

বাংলাদেশের প্রধান বিচারপতি হলেন বাংলাদেশের বিচার ব্যবস্থার প্রধান ব্যক্তি। অন্যভাবে তিনি বাংলাদেশ সুপ্রিম কোর্টের প্রধান ও সর্বোচ্চ বিচারপতি। দেশের বিভিন্ন সংকটজনক সময়ে তিনি প্রধান নির্বাহী হিসেবেও দায়িত্ব পালন করে থাকেন।
বাংলাদেশের সংবিধানের ষষ্ঠ অধ্যায়ের ৯৪ ধারায় সুপ্রিম কোর্টের প্রতিষ্ঠা সম্পর্কে আইনি বিধান সংযুক্ত করা হয়েছে এবং তারই ধারাবাহিকতায় 'বাংলাদেশের প্রধান বিচারপতি' নিয়োগের প্রক্রিয়া বর্ণনা করা হয়েছে।
বাংলাদেশের সংবিধানের ষষ্ঠ অধ্যায়ের ৯৪ ধারার (১) অনুচ্ছেদে বলা হয়েছে যে, 'বাংলাদেশ "সুপ্রিম কোর্ট" নামে বাংলাদেশের একটি সর্বোচ্চ আদালত থাকিবে এবং আপিল বিভাগ ও হাইকোর্ট বিভাগ লইয়া তাহা গঠিত হইবে।' এই ধারার (১) অনুচ্ছেদে বলা হয়েছে যে, "প্রধান বিচারপতি এবং প্রত্যেক বিভাগে আসন গ্রহণের জন্য রাষ্ট্রপতি যেরূপ সংখ্যক বিচারক নিয়োগের প্রয়োজন বোধ করিবেন, সেইরূপ সংখ্যক অন্যান্য বিচারক লইয়া সুপ্রিম কোর্ট গঠিত হইবে"; আরো বলা হয়েছে যে, সুপ্রিম কোর্টের প্রধান বিচারপতি "বাংলাদেশের প্রধান বিচারপতি" নামে অভিহিত হইবেন। পরবর্তী অনুচ্ছেদে বলা হয়েছে, "প্রধান বিচারপতি ও আপিল বিভাগে নিযুক্ত বিচারকগণ কেবল উক্ত বিভাগে এবং অন্যান্য বিচারক কেবল হাইকোর্ট বিভাগে আসন গ্রহণ করিবেন।"; এবং চতুর্থ অনুচ্ছেদে বলা হয়েছে যে, "সংবিধানের বিধানাবলী-সাপেক্ষে প্রধান বিচারপতি এবং অন্যান্য বিচারক বিচারকার্য পালনের ক্ষেত্রে স্বাধীন থাকিবেন।"
সংবিধানের ৪৮ অনুচ্ছেদের (৩) দফায় বলা হয়েছে, 'এই সংবিধানের ৫৬ অনুচ্ছেদের (৩) দফা অনুসারে কেবল প্রধানমন্ত্রী ও ৯৫ অনুচ্ছেদের (১) দফা অনুসারে প্রধান বিচারপতি নিয়োগের ক্ষেত্র ব্যতীত রাষ্ট্রপতি তাঁহার অন্য সকল দায়িত্ব পালনে প্রধানমন্ত্রীর পরামর্শ অনুযায়ী কার্য করিবেন।'
বাংলাদেশের প্রধান বিচারপতিদের তালিকা

প্রধান বিচারপতি বাংলাদেশের একটি অন্যতম সাংবিধানিক পদ এবং দেশের সংকটজনক মূহূর্তে দেশের প্রধান নির্বাহী হিসাবে তিনি ক্ষেত্রবিশেষে দায়িত্ব পালন করে থাকেন।তিনি তার যোগদানের তারিখ থেকে ৫ বছর দায়িত্ব পালন করেন।
বাংলাদশের সংবিধানের ৪৮ অনুচ্ছেদের (৩) দফায় বলা হয়েছে, ‘এই সংবিধানের ৫৬ অনুচ্ছেদের (৩) দফা অনুসারে কেবল প্রধানমন্ত্রী ও ৯৫ অনুচ্ছেদের (১) দফা অনুসারে প্রধান বিচারপতি নিয়োগের ক্ষেত্র ব্যতীত রাষ্ট্রপতি তাঁহার অন্য সকল দায়িত্ব পালনে প্রধানমন্ত্রীর পরামর্শ অনুযায়ী কার্য করিবেন’; এবং সংবিধানের ৯৫(১) অনুচ্ছেদে প্রদত্ত ক্ষমতাবলে মহামান্য রাষ্ট্রপতি প্রধান বিচারপতি নিয়োগ দান করে থাকেন। আর, সংবিধানের ৯৬(১) অনুচ্ছেদ অনুযায়ী ৬৭ বছর বয়স পর্যন্ত বিচারপতি হিসাবে দায়িত্বে থাকা যায়।
মোজাম্মেল হোসেন (বিচারপতি)

মোজাম্মেল হোসেন (জন্ম: ১৭ জানুয়ারি ১৯৪৮) বাংলাদেশের একজন প্রখ্যাত আইনবিদ এবং ২০তম প্রধান বিচারপতি।
মোঃ মোজাম্মেল হোসেন ১৯৪৮ সালের ১৭ জানুয়ারি তারিখে কিশোরগঞ্জ জেলার হোসেনপুর উপজেলার পুমদী গ্রামে জন্মগ্রহণ করেন।
মোজাম্মেল হোসেন আইনবিদ্যায় ১৯৭০ সালে ঢাকা বিশ্ববিদ্যালয় থেকে এলএলবি ডিগ্রি এবং ১৯৭৭ সালে যুক্তরাজ্যের শেফিল্ড বিশ্ববিদ্যালয় থেকে স্নাতকোত্তর ডিগ্রি লাভ করেন।
১৯৭১ সালে জেলা জজ আদালতে আইন পেশায় যুক্ত হওয়া মোজাম্মেল হোসেন হাইকোর্টে আইনজীবী হিসাবে কাজ শুরু করেন ১৯৭৮ সালে এবং ১৯৯৮ সালের এপ্রিলে হাইকোর্ট বিভাগের বিচারক হিসেবে নিয়োগ, যার পরবর্তীকালে তিনি ২০০৯ সালে আপিল বিভাগে নিযুক্তি লাভ করেন।
২০১১ সালের ১৭ মে তারিখে বিচারপতি এ. বি. এম. খায়রুল হকের অবসর গ্রহণের প্রেক্ষিতে বাংলাদেশের মহামান্য রাষ্ট্রপতি ২০তম প্রধান বিচারপতি হিসাবে মোঃ মোজাম্মেল হোসেনকে নিয়োগ প্রদান করেন এবং তিনি ২০১১ সালের ১৮ মে তারিখে প্রধান বিচারপতি হিসাবে শপথ গ্রহণ করেন।
এ. বি. এম. খায়রুল হক

বিচারপতি এ. বি. এম. খায়রুল হক (জন্ম: ১৮ মে ১৯৪৪) বাংলাদেশের একজন প্রখ্যাত আইনবিদ, আইনজীবী এবং দেশটির ১৯-তম প্রধান বিচারপতি। তিনি বাংলা ভাষায় রায় প্রদান করে উচ্চ আদালতে বাংলা প্রচলনে ভূমিকা রাখার জন্য প্রশংসিত হয়েছেন।
খায়রুল হক ১৯৪৪ সালের ১৮ মে তারিখে মাদারীপুর জেলার রাজৈরে জন্মগ্রহণ করেন। তার পিতা রফিকুল হক।
খায়রুল হক আইন বিষয়ে ঢাকা বিশ্ববিদ্যালয় এর অধীনে এলএল.বি ডিগ্রি এবং যুক্তরাজ্যের লিংকনস্‌-ইন থেকে বার-অ্যাট-ল' ডিগ্রি লাভ করেন।
১৯৭০ সালে জেলা জজ আদালতে আইন পেশায় যুক্ত হওয়া খায়রুল হক হাইকোর্টে আইনজীবী হিসাবে নিবন্ধিত হন ১৯৭৬ সালে। দীর্ঘ পঁচিশ বছর হাইকোর্ট ও সুপ্রিম কোর্টের আপিল বিভাগে ওকালতি করার পর ১৯৯৮ সালের এপ্রিলে তিনি হাইকোর্ট বিভাগের বিচারক হিসেবে নিয়োগ পান, এবং পরবর্তীকালে তিনি ২০১০ সালে আপিল বিভাগের বিচারক হিসেবে নিয়োগ লাভ করেন।
২০১০ সালের ২৯ সেপ্টেম্বর তারিখে বিচারপতি মোহাম্মদ ফজলুল করীমের অবসর গ্রহণের প্রেক্ষিতে বাংলাদেশের মহামান্য রাষ্ট্রপতি বাংলাদেশের ১৯-তম প্রধান বিচারপতি হিসাবে এ. বি. এম. খায়রুল হককে নিয়োগ প্রদান করেন এবং তিনি ২০১০ সালের ৩০ সেপ্টেম্বর তারিখে প্রধান বিচারপতি হিসাবে শপথ গ্রহণ করেন ও ২০১১ সালের ১৭ মে তারিখে ৬৭ বছর পূর্ণ হওয়ায় অবসর গ্রহণ করেন।
মোহাম্মদ ফজলুল করীম

বিচারপতি মোহাম্মদ ফজলুল করীম (জন্ম: ৩০ সেপ্টেম্বর ১৯৪৩) বাংলাদেশের একজন প্রখ্যাত আইনবিদ এবং ১৮-তম প্রধান বিচারপতি।
ফজলুল করীম ১৯৪৩ সালের ৩০ সেপ্টেম্বর তারিখে চট্টগ্রাম জেলার পটিয়া উপজেলার সুচক্রদন্ডি গ্রামে জন্মগ্রহণ করেন। তার পিতার নাম মরহুম আহমেদ কবীর ও মায়ের নাম সুনিয়া আরা বেগম।
ফজলুল করীম ১৯৫৮ সালে পটিয়ার কাজেম আলী উচ্চ বিদ্যালয় থেকে মেট্টিকুলেশন ও ১৯৬০ সালে চট্টগ্রাম কলেজ থেকে বি. এ. পাস করে ১৯৬৪ সালে ঢাকা বিশ্ববিদ্যালয় থেকে এলএলবিতে সম্মান ডিগ্রি এবং ১৯৬৯ সালে যুক্তরাজ্যের লিংকনস্‌-ইন থেকে বার আ্যট ল' ডিগ্রি লাভ করেন।
ফজলুল করীম ১৯৭০ সালে হাইকোর্টে আইনজীবী হিসাবে কাজ শুরু করেন এবং ১৯৯২ সালের নভেম্বরে হাইকোর্ট বিভাগের বিচারক হিসেবে নিয়োগ পান।
২০১০ সালের ৭ ফেব্রুয়ারি তারিখে বিচারপতি মোঃ তাফাজ্জাল ইসলামের অবসর গ্রহণের প্রেক্ষিতে বাংলাদেশের মহামান্য রাষ্ট্রপতি বাংলাদেশের ১৮-তম প্রধান বিচারপতি হিসাবে মোহাম্মদ ফজলুল করীমকে নিয়োগ প্রদান করেন এবং তিনি ২০১০ সালের ৮ ফেব্রুয়ারি তারিখে প্রধান বিচারপতি হিসাবে শপথ গ্রহণ করেন ও ২০১০ সালের ২৯ সেপ্টেম্বর তারিখে ৬৭ বছর পূর্ণ হওয়ায় অবসর গ্রহণ করেন।
স্বাস্থ্য ও পরিবার কল্যাণ মন্ত্রণালয় (বাংলাদেশ)

স্বাস্থ্য ও পরিবার কল্যাণ মন্ত্রণালয় গণপ্রজাতন্ত্রী বাংলাদেশ সরকারের একটি মন্ত্রণালয়। বাংলাদেশ সরকারের অন্যতম এ সংস্থাটি দেশের জনস্বাস্থ্য সুরক্ষায় ও পরিবার পরিকল্পনা নিয়ে কাজ করে। এ মন্ত্রণালয় দুটি বিভাগ নিয়ে গঠিত (স্বাস্থ্য বিভাগ ও পরিবার পরিকল্পনা বিভাগ)। মন্ত্রণালয়ের বর্তমান দায়িত্বপ্রাপ্ত উপদেষ্টা হলেন নূরজাহান বেগম, তিনি ২০২৪ সালের ৯ আগস্ট দায়িত্ব গ্রহণ করেছেন।
তাফাজ্জাল ইসলাম

বিচারপতি মোঃ তাফাজ্জাল ইসলাম (জন্ম: ৮ ফেব্রুয়ারি ১৯৪৩) বাংলাদেশের একজন প্রখ্যাত আইনবিদ এবং ১৭-তম প্রধান বিচারপতি।
মোঃ তাফাজ্জাল ইসলাম ১৯৪৩ সালের ৮ ফেব্রুয়ারি তারিখে কুমিল্লা জেলায় জন্মগ্রহণ করেন। তার পিতার নাম মরহুম মমতাজউদ্দিন আহমেদ ও মায়ের নাম মরহুমা মাজেদা খাতুন।
তার ভাই ব্যবসায়ী ও ঢাকা উত্তর সিটি কর্পোরেশনের দায়িত্বপ্রাপ্ত মেয়র আতিকুল ইসলাম। অপর ভাই লেফটেন্যান্ট জেনারেল মইনুল ইসলাম বর্ডার গার্ড বাংলাদেশের মহাপরিচালক ও বাংলাদেশ সশস্ত্র বাহিনী বিভাগের প্রধান ছিলেন।
মোঃ তাফাজ্জাল ইসলাম ঢাকা বিশ্ববিদ্যালয় থেকে ইতিহাসে বি. এ. (সম্মান) ও স্নাতকোত্তর ডিগ্রী এবং এলএলবি ডিগ্রি লাভ করেন।
মোঃ তাফাজ্জাল ইসলাম ১৯৬৯ সালে হাইকোর্টে আইনজীবী হিসাবে কাজ শুরু করেন এবং ১৯৯৪ সালের ফেব্রুয়ারিতে হাইকোর্ট বিভাগের বিচারক হিসেবে এবং ২০০৩ সালের আগস্টে আপীল বিভাগে নিয়োগ পান।
২০০৯ সালের ২২ ডিসেম্বর তারিখে বিচারপতি এম. এম. রুহুল আমিনের অবসর গ্রহণের প্রেক্ষিতে বাংলাদেশের মহামান্য রাষ্ট্রপতি বাংলাদেশের ১৭-তম প্রধান বিচারপতি হিসাবে মোঃ তাফাজ্জাল ইসলামকে নিয়োগ প্রদান করেন এবং তিনি ২০০৯ সালের ২৩ ডিসেম্বর তারিখে প্রধান বিচারপতি হিসাবে শপথ গ্রহণ করেন ও ২০১০ সালের ৭ ফেব্রুয়ারি তারিখে ৬৭ বছর পূর্ণ হওয়ায় অবসর গ্রহণ করেন।
বস্ত্র ও পাট মন্ত্রণালয়

বস্ত্র ও পাট মন্ত্রণালয় গণপ্রজাতন্ত্রী বাংলাদেশ সরকারের একটি মন্ত্রণালয়। বাংলাদেশ সরকারের অন্যতম এ সংস্থাটি দেশের টেক্সটাইল শিল্পে ও পাট শিল্পের উন্নয়নে কাজ করে।
এম. এম. রুহুল আমিন

বিচারপতি এম. এম. রুহুল আমিন (জন্ম: ২৩ ডিসেম্বর ১৯৪২ — ১৭ জানুয়ারি ২০১৭
) বাংলাদেশের একজন প্রখ্যাত আইনবিদ এবং ১৬-তম প্রধান বিচারপতি।
রুহুল আমিন ১৯৪২ সালের ২৩ ডিসেম্বর তারিখে লক্ষ্মীপুর জেলায় জন্মগ্রহণ করেন।
তিনি ঢাকা বিশ্ববিদ্যালয় থেকে ১৯৬৩ সালে ইতিহাসে স্নাতকোত্তর এবং ১৯৬৬ সালে এল.এল.বি. ডিগ্রি অর্জন করেন।
২০০৮ সালের ৩১ মে তারিখে বিচারপতি মোঃ রুহুল আমিনের অবসর গ্রহণের প্রেক্ষিতে বাংলাদেশের মহামান্য রাষ্ট্রপতি বাংলাদেশের ১৬-তম প্রধান বিচারপতি হিসাবে এম. এম. রুহুল আমিনকে নিয়োগ প্রদান করেন এবং তিনি ২০০৮ সালের ১ জুন তারিখে প্রধান বিচারপতি হিসাবে শপথ গ্রহণ করেন ও ২০০৯ সালের ২২ ডিসেম্বর তারিখে ৬৭ বছর পূর্ণ হওয়ায় অবসর গ্রহণ করেন।
রুহুল আমিন (বিচারপতি)

বিচারপতি মোঃ রুহুল আমিন (১ জুন ১৯৪১ — ২৪ নভেম্বর ২০২৪) বাংলাদেশের একজন আইনবিদ এবং ১৫তম প্রধান বিচারপতি।
মোঃ রুহুল আমিন ১৯৪১ সালের ১ জুন তারিখে লক্ষ্মীপুর জেলায় জন্মগ্রহণ করেন।
২০০৭ সালের ২৮ ফেব্রুয়ারি তারিখে বিচারপতি সৈয়দ জে. আর. মোদাচ্ছির হোসেনের অবসর গ্রহণের প্রেক্ষিতে বাংলাদেশের মহামান্য রাষ্ট্রপতি বাংলাদেশের ১৫-তম প্রধান বিচারপতি হিসাবে মোঃ রুহুল আমিনকে নিয়োগ প্রদান করেন ও তিনি ২০০৭ সালের ১ মার্চ তারিখে শপথ গ্রহণ করেন এবং ২০০৮ সালের ৩১ মে তারিখে ৬৭ বছর পূর্ণ হওয়ায় অবসর গ্রহণ করেন।
সৈয়দ জে. আর. মোদাচ্ছির হোসেন

বিচারপতি সৈয়দ জে. আর. মোদাচ্ছির হোসেন (জন্ম ১ মার্চ ১৯৪০) বাংলাদেশের একজন প্রখ্যাত আইনবিদ এবং ১৪-তম প্রধান বিচারপতি।
সৈয়দ জে. আর. মোদাচ্ছির হোসেন ১৯৪০ সালের ৩০ সেপ্টেম্বর তারিখে হবিগঞ্জ জেলার লস্করপুর ইউনিয়নে জন্মগ্রহণ করেন। তার পিতা সৈয়দ মুমিদুল হোসেন শায়েস্তাগঞ্জ উচ্চ বিদ্যালয়ের শিক্ষক ছিলেন। বিচারপতি সৈয়দ এ. বি. মাহমুদ হোসেন (১৯১৭ - ২ আগস্ট ১৯৮১) বাংলাদেশের ২য় প্রধান বিচারপতি সম্পর্কে তার আপন চাচা।
২০০৪ সালের ২৬ জানুয়ারি তারিখে বিচারপতি কে. এম. হাসানের অবসর গ্রহণের প্রেক্ষিতে বাংলাদেশের মহামান্য রাষ্ট্রপতি বাংলাদেশের ১৪-তম প্রধান বিচারপতি হিসাবে সৈয়দ জে. আর. মোদাচ্ছির হোসেনকে নিয়োগ প্রদান করেন এবং তিনি ২০০৪ সালের ২৭ জানুয়ারি তারিখে প্রধান বিচারপতি হিসাবে শপথ গ্রহণ করেন ও ২০০৭ সালের ২৮ ফেব্রুয়ারি তারিখে ৬৭ বছর পূর্ণ হওয়ায় অবসর গ্রহণ করেন।
কে. এম. হাসান

বিচারপতি কে. এম. হাসান (জন্ম: ৩ জানুয়ারি ১৯৩৯) বাংলাদেশের একজন প্রখ্যাত আইনবিদ এবং ১৩-তম প্রধান বিচারপতি।
কে. এম. হাসানের জন্ম ১৯৩৯ সালের ৩ জানুয়ারি তারিখে।
২০০৩ সালের ২২ জুন তারিখে বিচারপতি মাইনুর রেজা চৌধুরীর অবসর গ্রহণের প্রেক্ষিতে বাংলাদেশের মহামান্য রাষ্ট্রপতি বাংলাদেশের ১৩-তম প্রধান বিচারপতি হিসাবে কে. এম. হাসানকে নিয়োগ প্রদান করেন এবং তিনি ২০০৩ সালের ২৩ জুন তারিখে প্রধান বিচারপতি হিসাবে শপথ গ্রহণ করেন ও ২০০৪ সালের ২ জানুয়ারি তারিখে ৬৫ বছর পূর্ণ হওয়ায় অবসর গ্রহণ করেন।
এখানে উল্লেখ্য যে,বিচারপতি হাসানের অবসর গ্রহণের পর-পরই বিচারপতিদের অবসর গ্রহণের বয়স-সীমা ৬৫ (পয়ষট্টি) বছরের পরিবর্তে ৬৭ (সাষট্টি) বছর হিসাবে নির্ধারণ করা হয়।
উক্ত সমাবেশের মূল দাবি ছিল ২০০৭ সালের জানুয়ারিতে নির্ধারিত সাধারণ নির্বাচন পরিচালনার জন্য যে তত্ত্বাবধায়ক সরকার গঠিত হওয়ার কথা ছিল তার প্রধান উপদেষ্টা হিসেবে বিচারপতি কে. এম. হাসানকে নিয়োগ প্রদান না করা, যার কারণ ছিল তিনি এক সময়ে বিএনপির কেন্দ্রীয় নেতৃত্বে ছিলেন। তৎকালীন আওয়ামী লীগের মতে, কে এম হাসান যাতে তত্ত্বাবধায়ক সরকারের প্রধান উপদেষ্টা হতে পারেন সে জন্য বিএনপি সংবিধান সংশোধন করে বিচারপতিদের অবসর গ্রহণের বয়সসীমা বাড়িয়ে দিয়েছিল। ২৮ অক্টোবর তৎকালীন প্রধানমন্ত্রী খালেদা জিয়া ক্ষমতা ছাড়লেও অধ্যাপক ইয়াজউদ্দিন আহম্মেদ রাষ্ট্রপতির দায়িত্বে ছিলেন। আওয়ামী লীগ ও মিত্র দলগুলোর অভিযোগ ছিল যে, তিনি বিএনপির প্রতি সহানুভূতিশীল ছিলেন এবং আইন-শৃঙ্খলা বাহিনী তার নির্দেশে চলছিল। আওয়ামী লীগ ও তার মিত্র দলগুলো ২৮ অক্টোবর পল্টন এলাকায় বঙ্গবন্ধু এভিনিউতে সমাবেশ ডাক দেয়, সেখানে অনেকে লগি-বৈঠা নিয়ে হাজির হয়। একই দিন বিএনপি ও জামায়াতে ইসলামী বায়তুল মোকাররমের উত্তর গেটে পাল্টা সমাবেশ ডাকে। ফলে চলমান সংঘর্ষে উল্লেখযোগ্য সংখ্যক হতাহতের ঘটনা ঘটে, ঐ দিন থেকে পরবর্তী একমাসের মধ্যে ৪০ জন নিহত ও শতাধিক আহত হয় এবং সংবাদমাধ্যমে হত্যা ও আক্রমণের বেশ কিছু স্পর্শকাতর ভিডিওচিত্র প্রকাশিত হয়। জামায়াতে ইসলামী দাবি করে যে, এ মোকাবেলায় তাদেরই বেশি সংখ্যক নেতাকর্মী নিহত হয়েছে। টানা তিন-চার দিন বিএনপি-জামায়াত বিরোধীরা গুলিস্তান-পল্টন এলাকা নিয়ন্ত্রণে রাখে। এর মধ্যে বিচারপতি কে এম হাসান তত্ত্বাবধায়ক সরকারের প্রধানের পদ গ্রহণে অস্বীকৃতি জানান, যার ফলে আওয়ামী লীগ ও তার সহযোগী দলগুলোর দাবি রক্ষিত হয়। পরবর্তীতে ২০০৭ সালের ১১ জানুয়ারি জরুরি আইন জারি হয় এবং ফখরুদ্দীন আহমদের নেতৃত্বে নতুন তত্ত্বাবধায়ক সরকার গঠিত হয়।
মাইনুর রেজা চৌধুরী

বিচারপতি মাইনুর রেজা চৌধুরী (২৩ জুন ১৯৩৮ - ২৬ জুন ২০০৪) বাংলাদেশের একজন প্রখ্যাত আইনবিদ এবং ১২-তম প্রধান বিচারপতি।
মাইনুর রেজা চৌধুরীর জন্ম ১৯৩৮ সালের ২৩ জুন তারিখে চাঁপাইনবাবগঞ্জ জেলার শিবগঞ্জ উপজেলার মনাকষা জমিদার বাড়ীতে। তার পিতার নাম মুর্তজা রেজা চৌধুরী; তিনি পূর্ব পাকিস্তানের সাবেক অর্থমন্ত্রী এবং জনহিতৈষি ছিলেন। তাঁর দাদা জেহাদ আহমদ চৌধুরী ছিলেন মনাকষার জমিদার এবং তাঁর পরদাদা ইসমাঈল হোসেন চৌধুরী ছিলেন বিহারের কোটালপুকুর এলাকার জমিদার। তাঁর মা সৈয়দা রোকেয়া আক্তার ছিলেন তরফ থেকে আসা কুমিল্লা নিবাসী সৈয়দ বাড়ীর কন্যা। তাঁর খালা, সৈয়দা সেলিনা আক্তার, ছিলেন পাকিস্তানের সাবেক অস্থায়ী রাষ্ট্রপতি ফজলুল কাদের চৌধুরী স্ত্রী।
মাইনুর রেজা চৌধুরী ১৯৭২ সালে যুক্তরাজ্যের লিংকনস্‌-ইন থেকে বার আ্যট ল' ডিগ্রি লাভ করেন।
মাইনুর রেজা ১৯৭৩ সালে হাইকোর্টে আইনজীবী হিসাবে কাজ শুরু করেন এবং ১৯৯০ সালে হাইকোর্ট বিভাগের বিচারক হিসেবে এবং ২০০০ সালে আপীল বিভাগে নিয়োগ পান।
২০০২ সালের ১৭ জুন তারিখে বিচারপতি মাহমুদুল আমিন চৌধুরীর অবসর গ্রহণের প্রেক্ষিতে বাংলাদেশের মহামান্য রাষ্ট্রপতি বাংলাদেশের ১২-তম প্রধান বিচারপতি হিসাবে মাইনুর রেজা চৌধুরীকে নিয়োগ প্রদান করেন এবং তিনি ২০০২ সালের ১৮ জুন তারিখে প্রধান বিচারপতি হিসাবে শপথ গ্রহণ করেন ও ২০০৩ সালের ২২ জুন তারিখে ৬৫ বছর পূর্ণ হওয়ায় অবসর গ্রহণ করেন।
ঢাকা বিশ্ববিদ্যালয়ের ইমেরিটাস অধ্যাপক ড. নাজমা চৌধুরী তার স্ত্রী; বুশরা হাসিনা ও লামিয়া চৌধুরী নামে তাদের দুটি কন্যা-সন্তান রয়েছে।
সাবেক প্রধান বিচারপতি মাইনুর রেজা ২০০৪ সালের ২৬ জুন তারিখে মৃত্যুবরণ করেন।
মাহমুদুল আমিন চৌধুরী

বিচারপতি মাহমুদুল আমিন চৌধুরী (১৮ জুন ১৯৩৭ – ২২ ডিসেম্বর ২০১৯) বাংলাদেশের একাদশ প্রধান বিচারপতি ছিলেন। ১৯৮৭ থেকে ২০০২ পর্যন্ত দীর্ঘ কাল তিনি বাংলাদেশের উচ্চ আদলতে বিচারকের দায়িত্ব পালন করেছেন। তৎপূর্বে তিনি ১৯৬৩ থেকে ১৯৮৭ পর্যন্ত তিনি আইনপেশায় নিযুক্ত ছিলেন।
মাহমুদুল আমিন চৌধুরীর জন্ম ১৮ জুন ১৯৩৭ সালে সিলেটের গোলাপগঞ্জ উপজেলার রনকেলী গ্রামে। তার পিতা আব্দুল গফুর চৌধুরী ছিলেন সিলেট সরকারি পাইলট উচ্চ বিদ্যালয়ের প্রধান শিক্ষক।
বিচারপতি মাহমুদুল সিলেট সরকারি পাইলট উচ্চ বিদ্যালয় হতে মেট্রিকুলেশন এবং এমসি কলেজ থেকে স্নাতক ডিগ্রী লাভের পর ঢাকা সিটি ল’কলেজ হতে এলএলবি ডিগ্রি অর্জন করেন।
মাহমুদুল আমিন চৌধুরী ১৯৬৩ সালে আইনজীবী হিসেবে সিলেট জেলা বারে যোগ দেন। জানুযারী ১৯৭৫ সালে তিনি অতিরিক্ত জেলা ও দায়রা জজ হিসেবে সরাসির নিয়োগ লাভ করেন। খুলনায় অতিরিক্ত জেলা ও দায়রা জজ হিসেবে দায়িত্ব পালনকালে ১৯৭৯ সালে জেলা জজ পদমর্যাদায় পদোন্নতি লাভ করেন। জামালপুর জেলার প্রথম জেলা ও দায়রা জজ হিসেবে তিনি দায়িত্ব পালন করেন। চাকরি জীবনে তিনি ঢাকা, জামালপুর,ফরিদপুর ও চট্টগ্রামের জেলা ও দায়রা জজ হিসেবে দদায়িত্ব পালন করেছিলেন। চট্টগ্রামে কর্মরত থাকা অবস্থায় ২৭ জানুয়ারি ১৯৮৭ সালে তিনি হাইকোর্টের বিচারপতি হিসেবে নিয়োগ লাভ করেন এবং জুন ১৯৯৯ সালে আপীল বিভাগের বিচারপতি নিযুক্ত হন।
২০০১ সালের ২৮ ফেব্রুয়ারি তারিখে বিচারপতি লতিফুর রহমানের অবসর গ্রহণের প্রেক্ষিতে বাংলাদেশের মহামান্য রাষ্ট্রপতি বাংলাদেশের ১১-তম প্রধান বিচারপতি হিসাবে মাহমুদুল আমিন চৌধুরীকে নিয়োগ প্রদান করেন এবং তিনি ২০০১ সালের ১ মার্চ তারিখে প্রধান বিচারপতি হিসাবে শপথ গ্রহণ করেন ও ২০০২ সালের ১৭ জুন তারিখে ৬৫ বছর পূর্ণ হওয়ায় অবসর গ্রহণ করেন।
বাংলাদেশ ক্রিকেট বোর্ড (বিসিবি) বাংলাদেশ প্রিমিয়ার লিগ (বিপিএল)-এ ম্যাচ পাতানো ও স্পট ফিক্সিংয়ের অভিযোগ শুনানির জন্য যে ডিসিপ্লিনারি প্যানেল গঠন করে তার সভাপতি হিসাবে নিয়োগ প্রদান করা হয় সাবেক বিচারপতি মাহমুদুল আমিন চৌধুরীকে।
মাহমুদুল আমিন চৌধুরী ২০১৯ সালের ২২ ডিসেম্বর ৮২ বছর বয়সে মৃত্যুবরণ করেন।
এ. টি. এম. আফজাল

বিচারপতি এ. টি. এম. আফজাল (জন্ম: ১ জুন ১৯৩৪) বাংলাদেশের একজন প্রখ্যাত আইনবিদ এবং ৮ ম প্রধান বিচারপতি।
এ. টি. এম. আফজালের জন্ম ১৯৩৪ সালের ১ জুন তারিখে। তার পিতার নাম তাজউদ্দিন আহমেদ; তিনি দিনাজপুর জেলার প্রখ্যাত আইনজীবী ছিলেন।
বিচারপতি আফজাল দিনাজপুর জিলা স্কুল থেকে ১৯৪৯ সালে প্রথম বিভাগে ম্যাট্রিকুলেশন ও ১৯৫২ সালে ঢাকা কলেজ থেকে প্রথম বিভাগে ইন্টারমিডিয়েট পরীক্ষায় উত্তীর্ণ হয়ে ঢাকা বিশ্ববিদ্যালয় থেকে ১৯৫৬ সালে স্নাতক ও ১৯৬০ সালে এল.এল.বি. ডিগ্রী লাভ করেন।
১৯৬০ সালে আইনজীবী হিসেবে ঢাকা হাইকোর্টে যোগ দেয়া এ. টি. এম. আফজাল ১৯৭৭ সালে হাইকোর্টের বিচারপতি হিসেবে নিয়োগ লাভ করেন এবং ১৯৮৫ সালে আপীল বিভাগের বিচারপতি নিযুক্ত হন।
১৯৯৫ সালের ৩০ এপ্রিল তারিখে বিচারপতি মুহাম্মদ হাবিবুর রহমানের অবসর গ্রহণের প্রেক্ষিতে বাংলাদেশের মহামান্য রাষ্ট্রপতি বাংলাদেশের ৮তম প্রধান বিচারপতি হিসাবে এ. টি. এম. আফজালকে নিয়োগ প্রদান করেন এবং তিনি ১৯৯৫ সালের ১ মে তারিখে প্রধান বিচারপতি হিসাবে শপথ গ্রহণ করেন ও ১৯৯৯ সালের ৩১ মে তারিখে ৬৫ বছর পূর্ণ হওয়ায় অবসর গ্রহণ করেন।
প্রধান বিচারপতির পদ থেকে অবসর গ্রহণের পর তিনি বাংলাদেশ আইন কমিশনের চেয়ারম্যান হিসাবেও দায়িত্ব পালন করেন।
উপবাস

উপবাস হল নির্দিষ্ট বা সকল ধরনের খাদ্য বা পানীয় কিংবা উভয় গ্রহণ করা থেকে বিরত থাকা। উপবাস শব্দটির সমার্থক হিসেবে অনেক সময় উপাস, অনশন, অনাহার, ইত্যাদি শব্দ ব্যবহার করা হয়।
ডাক্তারি শল্যচিকিৎসায় অস্ত্রপাচারের পূর্বে অবশ করার সুবিধার্থে একটি নির্দিষ্ট সময় ধরে না খেয়ে থাকতে বলা হয়, যাতে অচেতন করার পর পাকস্থলি থেকে গ্যাস ফুসফুসে যেতে না পারে (যাকে ফুসফুসীয় শ্বাসগ্রহণ বা পালমোনারি এসপিরেশন বলা হয়)। ফুসফুসীয় শ্বাসগ্রহণের ফলে বমি, এবং জীবনের হুমকিস্বরূপ শ্বাসগ্রহণমূলক নিউমোনিয়া হতে পারে। পাশাপাশি, কিছু ডাক্তারি পরীক্ষার ক্ষেত্রে, যেমন কোলেস্টেরল বা লিপিড প্যানেল পরীক্ষা এবং রক্তের গ্লুকোজ পরীক্ষার ক্ষেত্রে কয়েক ঘণ্টা ধরে উপবাস থাকতে বলা হয় যাতে পরীক্ষার ফলাফলটি অধিক নির্ভুলভাবে নির্ণয় করা যায়। কোলেস্টেরল পরীক্ষার ক্ষেত্রে রোগী যদি ১২ ঘণ্টা ব্যাপী না খেয়ে থাকতে অসমর্থ হয়ে পড়ে তবে তা নিশ্চিত করে যে তাঁর শরীরে উচ্চমাত্রার ট্রাইগ্লিসারাইড রয়েছে।
ক্যান্সার প্রতিরোধে বা চিকিৎসায় উপবাস কোন ধরনের সাহায্য করে না।
মার্কিন কর্কটরোগ সমিতি (আমেরিকান ক্যানসার সোসাইটি) প্রস্তাব করে, কর্কটরোগের রাসায়নিক চিকিৎসা (কেমোথেরাপি) গ্রহণকারী রোগীরা যাতে প্রোটিন এবং ক্যালরি গ্রহণ বাড়িয়ে দেন; খাদ্যতালিকার নিষেধাজ্ঞা সংক্রান্ত সাম্প্রতিক গবেষণার ফলাফল এক্ষেত্রে কোন মন্তব্য দেয় না - একটি দুর্বল সাক্ষ্যপ্রমাণ রয়েছে যে, কম সময়ের উপবাস চিকিৎসায় উপকারিতা দিতে পারে।
উপবাস বিষণ্নতার কিছু লক্ষণ উপশম করতে পারে। কিন্তু এর ফলে উদ্বিগ্নতা ও বিষণ্নতার মত মানসিক প্রতিক্রিয়াও সৃষ্টি হতে পারে।
কিছু গবেষক বলেন, উপবাসের সময় শ্বেত রক্তসকণিকা ভেঙ্গে যায়, এর ফলে উপবাস ভাঙ্গার পর নতুন শ্বেত রক্তকণিকা তৈরির প্রয়োজন পড়ে, এবং পুরনো ক্ষতিগ্রস্ত শ্বেত রক্তকণিকা পরিবর্তিত হয়ে যায়।
যদিও উপবাসের ফলে ওজন কমে, ওজন কমানোর জন্য উপবাসকে অপ্রয়োজনীয় বলে বিবেচনা করা হয়।
উপবাসকে প্রায়শই রাজনৈতিক বিবৃতি প্রদান, কিংবা আন্দোলন ও প্রতিবাদ প্রদর্শন কিংবা কোন বিষয়ে জনসচেতনতা আনয়নের লক্ষ্যে ব্যবহার করা হয়। এক্ষেত্রে "অনশন" পরিভাষাটি ব্যবহার করা হয়। অনশন ধর্মঘট হল শান্তিপূর্ণভাবে অহিংস প্রতিরোধ গড়ে তোলার একটি প্রথা যেখানে এর অংশগ্রহণকারীরা রাজনৈতিক প্রতিবাদ হিসেবে অথবা অপরাধবোধের উপলব্ধিকে জাগিয়ে তোলার উদ্দেশ্যে অথবা শাসন প্রণালী পরিবর্তনের ন্যায় লক্ষ্য অর্জনের জন্য উপবাস পালন করে। অপরদিকে আধ্যাত্মিক উপবাস বা উপবাস কোন ব্যক্তিকে সামাজিক অনাহার বা অনাচারের বিষয়ে ব্যক্তিগত আধ্যাত্মিক মতাদর্শকে প্রকাশের উদ্দেশ্যে নিজস্ব আধ্যাত্মিক বিশ্বাসকে আত্মোপলব্ধি করতে সহায়তা করে।
হিন্দুধর্মে বিভিন্ন সময়ে বিভিন্ন ধরনের উপবাস করার কথা বলা হয়েছে। উপবাস মূলত তিন প্রকারঃ স্বল্পানশন, অর্ধানশন ও পূর্ণানশন।"পূর্ণানশন" বলতে নির্দিষ্ট সময়ের জন্য সকল ধরনের খাদ্য ও পানীয় গ্রহণ থেকে বিরত থাকা বোঝায়। এছাড়া অন্যান্য ধরনের উপবাসে উপবাসকালীন সময়ে নির্দিষ্ট কিছু খাবার খাওয়া যায়। ইসলাম ধর্মে উপবাস হল এর পঞ্চস্তম্ভের মধ্যে একটি যাকে সাওম নামে অভিহিত করা হয়। ইসলামী বর্ষের রমজান নামক একটি নির্দিষ্ট মাসের ত্রিশ দিন ইসলাম ধর্মাবলম্বীদের জন্য সাওম পালন করা বাধ্যতামূলক।
বদরুল হায়দার চৌধুরী

বদরুল হায়দার চৌধুরী (১ জানুয়ারি ১৯২৫ - ১৪ ফেব্রুয়ারি ১৯৯৮) ছিলেন বাংলাদেশের একজন প্রখ্যাত আইনবিদ এবং ৫ম প্রধান বিচারপতি।
বদরুল হায়দার চৌধুরী ১৯২৫ সালের ১ জানুয়ারি তারিখে তৎকালীন ব্রিটিশ ভারতের নোয়াখালী জেলার সুধারাম উপজেলার নুরসোনাপুর গ্রামে জন্মগ্রহণ করেন। তার পিতার নাম খান বাহাদুর মোহাম্মদ গাজী চৌধুরী।
বদরুল হায়দার চৌধুরী ১৯৪৮ সালে কলকাতা বিশ্ববিদ্যালয় থেকে ইতিহাসে এম.এ. ও ১৯৫১ সালে ঢাকা বিশ্ববিদ্যালয় থেকে এলএলবি ডিগ্রি লাভের পর ১৯৫৫ সালে যুক্তরাজ্যের লিংকনস্‌-ইন থেকে বার আ্যট ল' ডিগ্রি অর্জন করেন।
বদরুল হায়দার চৌধুরী ১৯৫৬ সালে ঢাকা হাইকোর্টে আইনজীবী হিসাবে কাজ শুরু করেন এবং ১৯৭১ সালের এপ্রিলে হাইকোর্ট বিভাগের বিচারক হিসেবে ও পরবর্তীতে ১৯৭৮ সালে আপিল বিভাগে বিচারক হিসাবে নিয়োগ লাভ করেন।
১৯৮৯ সালের ৩০ নভেম্বর তারিখে বিচারপতি এফ. কে. এম. এ মুনিমের অবসর গ্রহণের প্রেক্ষিতে বাংলাদেশের মহামান্য রাষ্ট্রপতি বাংলাদেশের ৫ম প্রধান বিচারপতি হিসাবে বদরুল হায়দার চৌধুরীকে নিয়োগ প্রদান করেন এবং তিনি ১৯৮৯ সালের ১ ডিসেম্বর তারিখে প্রধান বিচারপতি হিসাবে শপথ গ্রহণ করেন ও ১৯৮৯ সালের ৩১ ডিসেম্বর তারিখে ৬৫ বছর পূর্ণ হওয়ায় অবসর গ্রহণ করেন। তিনি ১৯৯১ সালের রাষ্ট্রপতি নির্বাচনে তৎকালীন বিরোধী দল বাংলাদেশ আওয়ামী লীগ মনোনীত প্রার্থী ছিলেন এবং তৎকালীন ক্ষমতাসীন বিএনপির প্রার্থী আবদুর রহমান বিশ্বাসের নিকট পরাজিত হন।
ফজলে কাদেরী মোহাম্মদ আবদুল মুনিম

বিচারপতি ফজলে কাদেরী মোহাম্মদ আবদুল মুনিম (১ ডিসেম্বর ১৯২৪ - ১ ফেব্রুয়ারি ২০০১) বাংলাদেশের একজন প্রখ্যাত আইনবিদ এবং ৪র্থ প্রধান বিচারপতি। তিনি সংক্ষেপে এফ. কে. এম. এ. মুনিম নামেই অধিক পরিচিত ছিলেন।
এফ. কে. এম. এ. মুনিমের জন্ম ১৯২৪ সালের ১ ডিসেম্বর তারিখে ব্রিটিশ রাজের নিয়ন্ত্রণাধীন ঢাকা জেলায়।
তিনি ১৯৫৮ সালে যুক্তরাজ্যের লন্ডন বিশ্ববিদ্যালয় থেকে এল.এল.এম. এবং ১৯৬০ সালে আইন শাস্ত্রে পিএইচ.ডি. ডিগ্রি অর্জনের পাশাপাশি লিংকনস্‌-ইন থেকে ১৯৫৯ সালে বার আ্যট ল' ডিগ্রি লাভ করেন।
বিচারপতি মুনিম ১৯৫১ সালে ঢাকা হাইকোর্টে আইন ব্যবসায় শুরু করেন; তবে কিছুদিন পরই উচ্চ শিক্ষার্থে যুক্তরাজ্যে গমন করেন।
বাংলাদেশ স্বাধীন হওয়ার পর বিচারপতি মুনিম হাইকোর্টে বিচারক হিসাবে নিয়োগ পান। সংবিধান সংশোধনীর মাধ্যমে ১৯৭৩ সালের ২০ জুলাই "আন্তর্জাতিক অপরাধসমূহ (ট্রাইব্যুনালস) আইন-১৯৭৩" পাস হয়, যা প্রণয়নের জন্য ১৯৭২ সালে তৎকালীন আইনমন্ত্রী ড. কামাল হোসেন বঙ্গবন্ধুর নির্দেশে একটি সেল গঠন করেন যার অন্যতম সদস্য ছিলেন বিচারপতি এফ. কে. এম. এ. মুনিম।
১৯৮২ সালের ১১ এপ্রিল তারিখে বিচারপতি কামালউদ্দিন হোসেনের অবসর গ্রহণের প্রেক্ষিতে বাংলাদেশের মহামান্য রাষ্ট্রপতি বাংলাদেশের ৫ম প্রধান বিচারপতি হিসাবে ফজলে কাদেরী মোহাম্মদ আবদুল মুনিমকে নিয়োগ প্রদান করলে তিনি ১৯৮২ সালের ১২ এপ্রিল তারিখে প্রধান বিচারপতি হিসাবে শপথ গ্রহণ করেন ও ১৯৮৯ সালের ৩০ নভেম্বর তারিখে ঐ পদ হতে অবসর গ্রহণ করেন।
বিচারপতি এফ. কে. এম. এ. মুনিম ছিলেন বাংলাদেশ আইন কমিশনের প্রথম চেয়ারম্যান। তিনি ১৯৯৬ সালের ৬ আগস্ট চেয়ারম্যান হিসাবে নিযুক্ত হন; তবে ১৯৯৭ সালের ৩১ ডিসেম্বর স্বাস্থ্যগত কারণে পদত্যাগ করেন।
তিনি দুটি গ্রন্থ রচনা করেন:
কামালউদ্দিন হোসেন

বিচারপতি কামালউদ্দিন হোসেন (৩১ মার্চ ১৯২৩ - ২১ আগস্ট ২০১৩) বাংলাদেশের একজন প্রখ্যাত আইনবিদ এবং ৩য় প্রধান বিচারপতি। তিনি বাংলাদেশ আইন সংস্কার কমিটির প্রথম চেয়ারম্যান হিসাবেও দায়িত্ব পালন করেন।
কামালউদ্দিন হোসেন ১৯২৩ সালের ৩১ মার্চ তারিখে সোনাপুর গ্রাম, সুধারাম উপজেলা, নোয়াখালী জেলা জন্মগ্রহণ করেন।
কামালউদ্দিন হোসেন ১৯৪৫ সালে কলকাতা থেকে স্নাতক ডিগ্রি অর্জন করেন। ১৯৪২ সালে বালিগঞ্জ গভর্নমেন্ট স্কুল থেকে প্রবেশিকা পরীক্ষায় উত্তীর্ণ হন। 
কামালউদ্দিন হোসেন ১৯৬৮ সালে পূর্ব পাকিস্তান হাইকোর্টে ডেপুটি অ্যাটর্নি জেনারেল হিসাবে এবং ১৯৬৯ সালে হাইকোর্ট বিভাগের বিচারক হিসাবে নিয়োগ পান।
১৯৭৪ সালে বাংলাদেশ আইন সংস্কার কমিটি গঠিত হলে বিচারপতি কামালউদ্দিন হোসেন সেটির প্রথম চেয়ারম্যান হিসাবে নিয়োগ লাভ করেন।
১৯৭৮ সালের ৩১ জানুয়ারি তারিখে বিচারপতি সৈয়দ এ. বি. মাহমুদ হোসেনের অবসর গ্রহণের প্রেক্ষিতে বাংলাদেশের মহামান্য রাষ্ট্রপতি বাংলাদেশের ৩য় প্রধান বিচারপতি হিসাবে কামালউদ্দিন হোসেনকে নিয়োগ প্রদান করেন এবং তিনি ১৯৭৮ সালের ১ ফেব্রুয়ারি তারিখে প্রধান বিচারপতি হিসাবে শপথ গ্রহণ করেন ও ১৯৮২ সালের ১১ এপ্রিল তারিখে তৎকালীন সামরিক সরকার তাকে প্রধান বিচারপতির পদ হতে জোর পূর্বক অপসারণ করে।
তিনি ১৯৯৮ সালে বাংলাদেশ আইন কমিশনের চেয়ারম্যান হন এবং ২০০১ সালে উক্ত পদ হতে অবসরে গ্রহণ করেন।
ক্যান্সারে আক্রান্ত হয়ে বিচারপতি কামালউদ্দিন চিকিৎসাধীন অবস্থায় ২০১৩ সালের ২১ আগস্ট বুধবার ভোর ৪টা ৫৫ মিনিটে বাংলাদেশের রাজধানী ঢাকার ইউনাইটেড হাসপাতালে ৯০ বছর বয়সে মৃত্যুবরণ করেন।
সাইফুদ্দিন

সাইফুদ্দিন আহমেদ (১৯২৭ - ২৭ সেপ্টেম্বর ২০১০) যিনি শুধু সাইফুদ্দিন নামে অধিক পরিচিত একজন বাংলাদেশী চলচ্চিত্র অভিনেতা ছিলেন। এছাড়া তিনি নিয়মিত টেলিভিশন নাটকেও অভিনয় করেছেন। তিনি মূলত একজন কৌতুক অভিনেতা হিসেবে পরিচিত ছিলেন। ১৯৫৬ সালে আব্দুল জব্বার খান নির্মিত তৎকালীন পূর্ব পাকিস্তানের প্রথম বাংলা ও সবাক চলচ্চিত্র "মুখ ও মুখোশ" চলচ্চিত্রে অভিনয়ের মাধ্যমে তার অভিনেতা হিসেবে অভিষেক ঘটে। তিনি ষাটের দশক থেকে নব্বইয়ের দশক পর্যন্ত চলচ্চিত্রে নিয়মিত ছিলেন। এসময় তিনি প্রায় চারশত চলচ্চিত্রে অভিনয় করেছেন। তার অভিনীত চলচ্চিত্রের মধ্যে "মুখ ও মুখোশ" (১৯৫৬), "চাওয়া পাওয়া" (১৯৬৭), "আঁকাবাঁকা" (১৯৭০), "ময়নামতি" (১৯৬৯), "এতটুকু আশা" (১৯৬৮), "নীল আকাশের নিচে" (১৯৬৯), "জল ছবি" (১৯৭১), "মধু মিলন" (১৯৭০), "বধু বিদায়" (১৯৭৮), "আরাধনা" (১৯৭৯), "সুন্দরী" (১৯৭৯), "শহর থেকে দূরে" (১৯৭৯), "শেষ উত্তর" (১৯৮০), "বড় ভাল লোক ছিল" (১৯৮২), "চন্দ্রনাথ" (১৯৮৪), "দহন" (১৯৮৫) ও "বেদের মেয়ে জোসনা" (১৯৮৯) উল্লেখযোগ্য।
১৯৭৯ সালে সাইফুদ্দিন "সুন্দরী" চলচ্চিত্রে অভিনয়ের জন্য সেরা পার্শ্বচরিত্রে অভিনেতা হিসেবে জাতীয় চলচ্চিত্র পুরস্কার লাভ করেন। ২০১০ সালের ২৭ সেপ্টেম্বর এ অভিনেতা মারা যান।
সাইফুদ্দিন ১৯২৭ ভারতের আসাম রাজ্যের ধুবড়ী জেলায় জন্মগ্রহণ করেন।
সাইফুদ্দিন ১৯৭৯ সালে সুন্দরী চলচ্চিত্রে অভিনয়ের জন্য সেরা পার্শ্বচরিত্রে অভিনেতা হিসেবে জাতীয় চলচ্চিত্র পুরস্কার লাভ করেন।
সাইফুদ্দিন সুফিয়া বেগম এর সাথে বিবাহ বন্ধনে আবদ্ধ হন। তাদের পরিবারে এক ছেলে ও তিনি মেয়ে। চলচ্চিত্র পরিচালক আবদুল জব্বার খান সম্পর্কে তার ভগ্নিপতি ছিলেন।
সাইফুদ্দিন ২০১০ সালের ২৭ সেপ্টেম্বর ঢাকার সম্মিলিত সামরিক হাসপাতালের নিবিড় পরিচর্যা কেন্দ্রে (আইসিইউ) চিকিৎসাধীন অবস্থায় মৃত্যুবরণ করেন। তাকে ঢাকার বনানী কবরস্থানে দাফন করা হয়।
সৈয়দ এ. বি. মাহমুদ হোসেন

বিচারপতি সৈয়দ এ. বি. মাহমুদ হোসেন (১৯১৭ - ২ আগস্ট ১৯৮১) বাংলাদেশের একজন প্রখ্যাত আইনবিদ এবং ২য় প্রধান বিচারপতি।
সৈয়দ এ. বি. মাহমুদ হোসেন ১৯১৭ সালে ব্রিটিশ ভারতের হবিগঞ্জ জেলার লস্করপুর ইউনিয়নের এক সম্ভ্রান্ত জমিদার পরিবারে জন্মগ্রহণ করেন। তার পিতার নাম সৈয়দ আব্দুল মোতাকাব্বির আবুল হোসেন।
তিনি শায়েস্তাগঞ্জ হাইস্কুল, সিলেট এম সি কলেজ, কলকাতা ও ঢাকা বিশ্ববিদ্যালয়ে লেখাপড়া করেন।
ঢাকা দারুল উলুম আহসানিয়া মাদ্রাসার প্রধান হিসাবে কর্মজীবন শুরু করেন। পরে ১৯৩০ সালে হবিগঞ্জ বারে যোগদানের মাধ্যমে জড়িত হয়ে পড়েন আইন পেশায়। ১৯৪৩-৪৮খ্রি. পর্যন্ত এপিপি’র দায়িত্ব পালন করেন। তিনি ১৯৪৪-৪৭ সালে আসাম প্রভিন্সিয়াল মুসলিম লীগের কাউন্সিলার, ১৯৪৫-৪৭ সালে নিখিল ভারত মুসলিম লীগের কাউন্সিলর, ১৯৪৭-৫৫ সালে নিখিল পাকিস্তান মুসলিম লীগের কাউন্সিলর ছাড়াও পাকিস্তান ও সিলেট রেফারেন্ডাম আন্দোলনে বিশেষ ভূমিকা রাখেন। কর্ম জীবনে তিনি ১৯৫১ সালে ফেডারেল কোর্ট অব পাকিস্তানের এটর্নি, ১৯৫৮ সালে পাকিস্তান সুপ্রীম কোর্টের সিনিয়র এডভোকেট পরে পূর্ব পাকিস্তান হাইকোর্টের ভারপ্রাপ্ত এডভোকেট জেনারেল, ১৯৬৫ সালে তিনি পূর্ব পাকিস্তান হাইকোর্টের বিচারপতি হিসেবে যোগদান করেন। বাংলাদেশ স্বাধীন হওয়ার পর তিনি বাংলাদেশ সুপ্রীম কোর্টের এপিলেট ডিভিশনের বিচারপতি নিযুক্ত হন।
বিচারপতি আবু সাদাত মোহাম্মদ সায়েমের অবসর গ্রহণের প্রেক্ষিতে বাংলাদেশের মহামান্য রাষ্ট্রপতি বাংলাদেশের ২য় প্রধান বিচারপতি হিসাবে সৈয়দ এ. বি. মাহমুদ হোসেনকে নিয়োগ প্রদান করেন এবং তিনি ১৯৭৫ সালের ১৮ নভেম্বর তারিখে প্রধান বিচারপতি হিসাবে শপথ গ্রহণ করেন ও ১৯৭৮ সালের ৩১ জানুয়ারি তারিখে উক্ত পদ হতে অবসর গ্রহণ করেন।
বিচারপতি মাহমুদ ১৯৮১ সালের ২ আগস্ট বাংলাদেশের রাজধানী ঢাকার মৃত্যুবরণ করেন।
.জেডডব্লিউ

.জেডব্লিউ জিম্বাবুয়ের কান্ট্রি কোড টপ-লেভেল ডোমেইন, ইন্টারনেট প্রদত্ত রাষ্ট্রীয় সংকেত ও ডোমেইন সাফিক্স। জিম্বাবুয়ে ইন্টারনেট সার্ভিস প্রভাইডারস এসোশিয়েশন এটি নিয়ন্ত্রণ করে থাকে। যে কোন নতুন ডোমেইন নামের জন্য জিম্বাবুয়ে ইন্টারনেট সার্ভিস প্রভাইডারস এসোশিয়েশনের কাছে আবেদন করতে হয়।
এডি লেই

এডি লেই (জন্ম: ১৬ নভেম্বর, ১৯৮৬) ট্রান্সভাল প্রদেশের পচেফস্ট্রুম এলাকায় জন্মগ্রহণকারী প্রাক্তন দক্ষিণ আফ্রিকাান ক্রিকেটার। দক্ষিণ আফ্রিকা ক্রিকেট দলের অন্যতম সদস্য তিনি। দলে তিনি মূলতঃ বোলার হিসেবে ভূমিকা রাখছেন। লেগ ব্রেক বোলিংয়ের পাশাপাশি ডানহাতে ব্যাটিংয়ে পারদর্শী। ঘরোয়া প্রথম-শ্রেণীর ক্রিকেটে লায়ন্সের প্রতিনিধিত্ব করেন। এছাড়াও, গটেংয়ের পক্ষে খেলেছেন তিনি। এর পূর্বে দক্ষিণ আফ্রিকা এ ক্রিকেট দলের পক্ষে খেলেছেন।
দক্ষিণ আফ্রিকা এ ক্রিকেট দলের পক্ষে চমৎকার ক্রীড়া নৈপুণ্য প্রদর্শন করায় ক্রিকেট সাউথ আফ্রিকার হাই পারফরমেন্স চুক্তির আওতায় অন্তর্ভুক্ত হন। এরফলে, ২০১৫ সালে বাংলাদেশ সফরে খেলার জন্য জাতীয় দলের সদস্য হিসেবে মনোনীত হন। অতঃপর ৭ জুলাই, ২০১৫ তারিখে বাংলাদেশ ক্রিকেট দলের বিপক্ষে তার টুয়েন্টি২০ আন্তর্জাতিকে অভিষেক ঘটে তার। শের-ই-বাংলা জাতীয় ক্রিকেট স্টেডিয়ামে অনুষ্ঠিত টি২০ আই সিরিজের দ্বিতীয় খেলায় তার সাথে বাংলাদেশের রনি তালুকদারের অভিষেক ঘটে। খেলায় তিনি তিন ওভার বোলিং করে ৩/১৬ লাভ করেন। এরফলে দক্ষিণ আফ্রিকার ইতিহাসে টি২০ আই অভিষেকে সেরা বোলিং পরিসংখ্যান গড়েন। খেলায় তার দল ৩১ রানে জয় পায় ও তিনি ম্যান অব দ্য ম্যাচের পুরস্কার লাভ করেন।
২০১৬ অনূর্ধ্ব-১৯ ক্রিকেট বিশ্বকাপ

২০১৬ আইসিসি অনূর্ধ্ব-১৯ ক্রিকেট বিশ্বকাপ হল একটি একদিনের আন্তর্জাতিক ক্রিকেট প্রতিযোগিতা যেটি ২০১৬ সালে বাংলাদেশে ২২ জানুয়ারি থেকে ১৪ ফেব্রুয়ারি পর্যন্ত অনুষ্ঠিত হয়। এটি টুর্নামেন্টের একাদশতম সংস্করণ এবং ২০০৪ সালের পরে বাংলাদেশে অনুষ্ঠিত দ্বিতীয় যুব বিশ্বকাপ।
বিশ্বকাপে আন্তর্জাতিক ক্রিকেট কাউন্সিলের সদস্যভুক্ত ১৬টি জাতীয় অনূর্ধ্ব-১৯ দল অংশ নেয়, এবং সব ম্যাচ অনূর্ধ্ব-১৯ একদিনের আন্তর্জাতিক মর্যাদায় অনুষ্ঠিত হয়। আইসিসি পূর্ণ সদস্য হিসেবে দশটি দল টুর্নামেন্টের জন্য স্বয়ংক্রিয়ভাবে যোগ্যতা অর্জন, অন্যদিকে বাকি পাঁচটি দল আঞ্চলিক বাছাইপর্ব জয় লাভের মাধ্যমে যোগ্যতা অর্জন করে। ২০১৫ আইসিসি অনূর্ধ্ব-১৯ ক্রিকেট বিশ্বকাপ বাছাইপর্ব-এর বিজয়ী টুর্নামেন্টের শেষ জায়গাটি লাভ করে, এই বাছাইপর্বে পাঁচটি আঞ্চলিক বাছাইপর্বের রানার্স-আপ হওয়া দল অংশ নেয়। ৫ জানুয়ারি ২০১৬ তারিখে ক্রিকেট অস্ট্রেলিয়া নিরাপত্তার কারণ দেখিয়ে এই বিশ্বকাপ থেকে নিজেদের প্রত্যাহার করে নেয়। অস্ট্রেলিয়ার বদলি দল হিসেবে আয়ারল্যান্ডকে আমন্ত্রণ জানানো হয়।
বাংলাদেশ ও নামিবিয়ার কাছে পর-পর হেরে, পূর্বের আসরের চ্যাম্পিয়ন দক্ষিণ আফ্রিকা টুর্নামেন্টের গ্রুপ পর্বে থেকে ছিটকে পড়ে। ফাইনালে, ওয়েস্ট ইন্ডিজ পাঁচ উইকেটে ভারতকে পরাজিত করে তাদের প্রথম শিরোপা লাভ করে। বাংলাদেশ অধিনায়ক মেহেদী হাসান টুর্নামেন্টের সেরা খেলোয়াড় নির্বাচিত হয়, অন্যদিকে ইংল্যান্ডের জ্যাক বার্নহাম ও নামিবিয়ার ফ্রিটজ কুটজি যথাক্রমে টুর্নামেন্টের সর্বোচ্চ রান সংগ্রাহক ও সর্বোচ্চ উইকেট লাভকারী হন।
আইসিসির পূর্ণ সদস্যপদে থাকা ১০টি দেশ স্বয়ংক্রিয়ভাবে টুর্নামেন্টে খেলার জন্য যোগ্যতা অর্জন করতে পারবে। অন্যান্য অতিরিক্ত দলগুলি তাদের বিভিন্ন আঞ্চলিক প্রতিযোগিতায় খেলার মাধ্যমে যোগ্যতা অর্জন করতে হবে।
শীর্ষ পাঁচজন রান সংগ্রহকারীকে এই টেবিলের মধ্যে অন্তর্ভুক্ত করা হয়েছে।
শীর্ষ পাঁচজন উইকেট লাভকারীকে এই টেবিলের মধ্যে অন্তর্ভুক্ত করা হয়েছে।
২০১৫ অ্যাশেজ সিরিজ

২০১৫ অ্যাশেজ সিরিজ () ইংল্যান্ড ও অস্ট্রেলিয়ার মধ্যকার টেস্ট ক্রিকেট সিরিজভূক্ত খেলা। ২২ সেপ্টেম্বর, ২০১১ তারিখে ২০১৫ সালের অ্যাশেজ সিরিজ খেলার জন্য লর্ড’স, ট্রেন্ট ব্রিজ, সোফিয়া গার্ডেন্স, এজবাস্টন এবং ওভালকে নির্ধারণ করা হয়েছিল। খেলার সময়সূচী ১২ মে, ২০১৪ তারিখে ঘোষণা করা হয়।
৩১ মার্চ, ২০১৫ তারিখে অ্যাশেজ সিরিজের জন্য অস্ট্রেলিয়া দল তাদের ১৭-সদস্যের তালিকা প্রকাশ করে। ১ জুলাই ইংল্যান্ড দল প্রথম টেস্টের জন্য দলের সদস্যদের তালিকা ঘোষণা করে। অস্ট্রেলীয় ফাস্ট-বোলার রায়ান হ্যারিস তার দীর্ঘদিনের হাঁটুর আঘাতের কারণে সিরিজ শুরু হবার পূর্বে আন্তর্জাতিক ক্রিকেট থেকে অবসরের ঘোষণা দেন। তার পরিবর্তে নিউ সাউথ ওয়েলসের ফাস্ট-বোলার প্যাট কামিন্সকে অন্তর্ভুক্ত করা হয়।
সখিপুর থানা, শরীয়তপুর

সখিপুর থানা বাংলাদেশের শরীয়তপুর জেলার অন্তর্গত একটি প্রশাসনিক এলাকা।
সখিপুর থানা ৯ টি ইউনিয়ন নিয়ে গঠিত। যথাঃ ডি.এম খালি, চর কুমারিয়া, সখিপুর, কাচিকাঁটা, চরভাগা, আরশিনগর, উত্তর তারাবুনিয়া, দক্ষিণ তারাবুনিয়া, চরসেনসাস